TANDA BERPECAH ATAU SEDANG MENUJU KE ALAM BARZAKH?

Perhimpunan Agung Umno (PAU) baru-baru ini mencatatkan kehadiran lebih rendah berbanding sebelumnya, kata beberapa perwakilan, dengan seorang mengaitkannya dengan perpecahan dalam parti.
Seorang pemimpin akar umbi dari Johor yang enggan namanya disiarkan berkata, suasana pada PAU yang diadakan awal bulan ini amat menyedihkan.
“Ia tidak seperti dulu. ‘Mood’ kali ini sangat tidak baik.
“Ahli parti berpecah-belah. Ada yang tidak berpuas hati dengan kepimpinan manakala yang lain memilih untuk menyertai parti yang mereka rasa perjuangkan hak Melayu,” katanya kepada FMT, merujuk kepada Bersatu.
Seorang lagi pemimpin akar umbi dari Tapah bersetuju PAU tahun ini menyaksikan perhimpunan perwakilan yang lebih kecil.
“Sebagai orang lama dalam Umno, (keadaan) ini menyedihkan saya. Rakan seperjuangan saya enggan hadir kerana tidak percaya dengan kepimpinan (parti),” kata pemimpin itu yang juga enggan namanya disiarkan.
Beliau berkata, ramai hadir pada PAU untuk menunjukkan solidariti kepada bekas perdana menteri Najib Razak. Semasa perhimpunan itu, mereka mengangkat poster menuntut keadilan bagi bekas presiden Umno yang kini dipenjarakan.
Seorang lagi pemimpin akar umbi dari Negeri Sembilan, yang juga enggan namanya disiarkan, berkata beliau hanya menghadiri perhimpunan untuk menilai perancangan parti bagi PRN akan datang.
“Tetapi sebaik sahaja saya masuk ke dewan pada hari pertama (perhimpunan), saya dapat rasa kami tidak akan berjaya pada PRN.
“PAU ialah acara terbesar bagi parti, tetapi, tidak seperti tahun-tahun sebelum ini, kali ini tidak ramai yang hadir,” katanya.
Seorang pemimpin Pemuda dari Kuala Lumpur bersetuju penyertaan pada PAU kali ini lebih rendah, tetapi beliau menyangkal dakwaan ia disebabkan rasa tidak puas hati ahli terhadap kepimpinan semasa.
Beliau berkata, kekurangan dana untuk menganjurkan acara, menyediakan pengangkutan, dan menyediakan makanan menyebabkan tidak ramai ahli menghadiri PAU kali ini.
Sumber –
https://www.freemalaysiatoday.com/category/bahasa/tempatan/2023/06/16/tak-ramai-hadir-pau-petanda-umno-berpecah-kata-pemimpin-akar-umbi/

0

0

votes
Article Rating
Kongsikan artikel ini


SEJAK BILA KJ DIKENALI SEBAGAI AHLI EKONOMI?

Petang semalam, Perdana Menteri merangkap Menteri Kewangan, Anwar Ibrahim telah mengadakan perbincangan berkaitan hala tuju ekonomi negara dengan sekumpulan manusia yang disebutnya sebagai ahli atau pakar ekonomi.
Antara yang hadir adalah Pengerusi bersama Ahli-ahli Lembaga Pengarah daripada Institut Penyelidikan Ekonomi Malaysia (MIER), Dr. Nungsari Ahmad Radhi, Prof. Tan Sri Dato’ Seri Dr. Noor Azlan Ghazali Pengarah Institut Pembangunan dan Kemajuan Inklusif Malaysia, Universiti Kebangsaan Malaysia (MINDA-UKM), Datuk Johan Mahmood Merican, Ketua Setiausaha Perbendaharaan dan Dato’ Nor Azmie Diron, Ketua Setiausaha Kementerian Ekonomi.
Turut hadir ialah bekas Menteri Kewangan Kedua ketika era Najib Rqzak yang kini merupakan Naib Presiden UMNO, Johari Ghani dan bekas Menteri Kesihatan yang dipecat daripada UMNO, Khairy Jamaluddin.
Menurut catatan Anwar di laman sosialnya, pertemuan tersebut sebahagian daripada usaha berterusan Kerajaan untuk mendapatkan buah fikir serta pandangan mengenai ekonomi negara daripada segenap lapisan masyarakat.
Katanya, perbincangan turut menyentuh bidang pertumbuhan baharu dan kaedah untuk memperkukuh ekosistem pelaburan.
“Segala pandangan yang dikongsikan pastinya akan digunakan untuk membentuk Naratif Ekonomi MADANI yang sedang dirangka bagi mencorak hala tuju ekonomi negara dalam tempoh jangka masa sederhana dan panjang.
“Pakar ekonomi yang saya temui hari ini juga bersetuju bahawa kita punyai masa yang terhad untuk menyelesaikan masalah atau tantangan yang melanda ekonomi negara dan membawa Malaysia ke landasan yang betul,” demikian catatan Anwar mengenai perjumpaan yang diadakan di Kementerian Kewangan itu.
Inisiatif Anwar mengadakan perjumpaan dengan ahli serta pakar untuk mendepani keadaan ekonomi negara, terutama di ketika kedudukan bursa saham dan nilai ringgit sedang merudum teruk, harus diakui memang suatu usaha yang baik dan terpuji.
Ini menunjukkan beliau komited untuk memulihkan ekonomi negara dan memberi kehidupan yang lebih baik kepada rakyat, di samping pelbagai kesibukan lainnya seperti bertemu pelajar universiti di seluruh negara dan menyantuni rakyat setiap minggu sambil bersolat Jumaat di pelbagai destinasi.
Tetapi, apabila Khairy Jamaluddin atau KJ turut serta dijemput dalam perjumpaan bersama ahli dan pakar ekonomi itu, ramai yang jadi tertanya-tanya – sejak bila KJ dikenali sebagai ahli atau pakar ekonomi dan tersenarai dalam kelompok tersebut?
Apa tujuan beliau dijemput oleh Anwar?
Kenapa Anwar tidak menjemput misalnya, Mustapha Mohamad, seorang bekas menteri yang diketahui banyak idea serta pengalaman berkaitan ekonomi?
Adakah jemputan kepada KJ ada kaitan dengan ura-ura bekas Ahli Parlimen Rembau itu bakal menyertai PN menjelang PRN enam negeri tidak lama lagi?
Dalam menyemarakkan kemungkinannya menyertai PN, KJ bukan saja telah bertemu dengan Mahiaddin Md Yasin serta ditawarkan jawatan Ahli MPT Bersatu dan sebagai calon dalam PRN akan datang ini, malah Setiausaha Agung Pas, Takiyuddin Hasan turut berharap bekas Ketua Pemuda UMNO akan memilih PN sebagai wadah perjuangannya sebagai mengikut jejak beberapa bekas pemimpin UMNO yang sudah berbuat demikian.
Jika KJ tidak menunjukkan petanda berminat kepada PN selepas dipecat, adakah Anwar masih teringin berjumpa dengannya?
Tidak dinafikan, Bersatu dan PN memang berharap KJ akan bersama mereka dalam menghadapi PRN ini, khususnya dalam cubaan untuk menawan Selangor.
Bagaimanapun, KJ dalam hal ini amat berhati-hati dalam membuat penentuan dan setakat ini tidak memberi apa-apa kata putus tentang hala tuju barunya.
Apakah dengan dijemput mengadakan perjumpaan dengan Anwar petang semalam dan KJ pula sudi menerima jemputan itu, ini menandakan beliau sudah tiada hati lagi terhadap Bersatu dan PN?
Ke mana seterusnya beliau selepas ini?
Apakah KJ akan segera bergerak dalam politik melalui parti baru yang diterajuinya sendiri dan melupakan terus PN?
Adakah dengan kesediaan KJ berjumpa Anwar semalam juga memungkinkan beliau bakal diberikan sesuatu peranan dalam kerajaan perpaduan bagi tujuan “mengikat” menantu Tun Abdullah Badawi itu?
– ShahbudinHusin 17/06/2023.

5

1

vote
Article Rating
Kongsikan artikel ini


SEMALAM JUMPA PM, MINGGU DEPAN JUMPA PN

Bekas Ketua Pemuda UMNO, Khairy Jamaluddin Abu Bakar akan mengadakan perjumpaan dengan kepimpinan Perikatan Nasional (PN) bagi membincangkan mengenai penyertaannya dalam gabungan politik tersebut.
Pengerusi PN, Tan Sri Muhyiddin Yassin berkata, beliau sudah menetapkan tarikh iaitu dalam minggu hadapan untuk perjumpaan tersebut diadakan.
“Saya sudah tetapkan tarikh dan rombongan beliau (Khairy) akan datang berjumpa dengan saya minggu depan.
“Kita harap beliau akan sertai (PN), bagaimanapun kita serahkan kepada beliau. Beliau sudah cukup bijak dan cerdik untuk membuat pilihan,” katanya ketika ditemui selepas Konvensyen dan Pelancaran Jentera PN Pulau Pinang di Ibu Pejabat Gerakan Pulau Pinang di sini pada Sabtu.
Sebelum ini, media melaporkan Muhyiddin yang juga Presiden Parti Pribumi Bersatu Malaysia (Bersatu) menawarkan jawatan dalam Majlis Pimpinan Tertinggi (MPT) kepada Khairy.
Tawaran dikemukakan selepas Khairy dipecat daripada UMNO, mengambil kira kemampuan beliau memberi sumbangan bagi memperkukuhkan kedudukan Bersatu selain ketokohannya sebagai pemimpin politik muda.
Bagaimanapun, Khairy sehingga kini belum membuat sebarang kenyataan berhubung tawaran tersebut.
Dalam pada itu, Setiausaha Agung Pas, Datuk Seri Takiyuddin Hassan baru-baru ini memaklumkan, Khairy masih belum memuktamadkan keputusannya untuk bersama PN.
Kemungkinan Khairy menyertai PN itu juga bagaimanapun kembali menjadi tanda-tanya apabila bekas Menteri Kesihatan itu dilaporkan mengadakan perjumpaan dengan Perdana Menteri, Datuk Seri Anwar Ibrahim serta ahli ekonomi dan pakar industri pada Jumaat bagi membincangkan hala tuju ekonomi negara.
Bagaimanapun, tidak dapat dipastikan peranan bekas Ahli Parlimen Rembau berkenaan dalam perjumpaan bersama Anwar tersebut yang turut dihadiri Naib Presiden UMNO, Datuk Seri Johari Ghani.
Sumber –
https://www.sinarharian.com.my/ampArticle/263948

0

0

votes
Article Rating
Kongsikan artikel ini


WARNA WARNI KJ DENGAN ANWAR, SIAPA UNTUNG JIKA BELIAU DIBERI JAWATAN?

Di sebalik riuh rendah orang ramai bercakap mengenai kehadiran Khairy Jamaluddin dalam perjumpaan bersama beberapa ahli ekonomi dengan Anwar Ibrahim pada Jumaat lalu, yang lebih banyak diperkatakan akhirnya ialah apa akan jadi kepada bekas Menteri Kesihatan itu selepas ini?
Ada yang mengatakan beliau akan diberi jawatan menteri dalam tempoh terdekat ini.
Yang lain menyatakan Khairy atau KJ akan dijadikan sebagai penasihat khas bertaraf menteri kepada Perdana Menteri.
Ada pula menyebut bekas Ketua Pemuda UMNO yang dipecat daripada parti itu, dengan jawatan dalam kerajaan diberikan lebih dulu kepadanya, selepas ini akan menyertai PKR untuk meneruskan perjuangannya.
Aspek ilmu ekonomi dan memulihkan keadaan negara yang mampu disumbangkannya hampir tidak dipedulikan sama sekali.
Yang lebih diperkirakan, jawatan apa dan apa jadi kepada masa depannya selepas perjumpaan dengan Perdana Menteri itu.
Soalnya, apakah Anwar turut memikirkan ke arah itu dan memang itu tujuan beliau menjemput KJ bertemu dengannya bersama sekumpulan ahli ekonomi, baru-baru ini?
Ternampak ramai yang teruja dengan jemputan Anwar terhadap KJ itu, termasuk ada penyokong PKR yang mengatakan jika menantu Tun Abdullah Badawi itu memilih bersama dalam kerajaan perpaduan, ia adalah suatu tamparan kepada PN yang lebih dulu cuba memikat bekas Ahli Parlimen Rembau itu sebelum ini.
Kata mereka lagi, dengan KJ memilih bersama kerajaan perpaduan juga, PN dijangka lebih awal tersungkur sama ada untuk menawan Selangor atau Negeri Sembilan dalam PRN akan datang ini.
Menyelak kembali sejarah masa lalu, hubungan Anwar dengan KJ sebenarnya bukanlah baru, walaupun hubungan mereka ada warna warninya yang tersendiri.
Lama sebelum menceburi dunia politik, KJ dikatakan sebagai peminat Anwar sejak beliau belajar di luar negara lagi.
Ketika Anwar dibebaskan daripada penjara pada 2004 melalui keputusan Mahkamah Persekutuan yang mendapatinya tidak bersalah dalam kes Liwat 1, KJ yang ketika itu merupakan menantu Tun Abdullah Badawi telah berkunjung ke rumah Anwar di Bukit Damansara berkaitan urusan passport yang dipohon agar dipercepatkan.
Ia bagi tujuan untuk Anwar segera menjalani rawatan tulang belakang di Jerman selepas pembebasannya itu.
Sejak itu, selain peranannya mengetuai apa yang disebut sebagai Budak-Budak Tingkat 4 menjadi bualan, nama KJ terus hangat diperkatakan berhubung pengaruhnya dalam kerajaan, sambil beliau sendiri terus meniti tangga demi tangga dalam karier politiknya bersama UMNO
Dalam kempen PRU 2008 di mana dalam sebuah ceramah di Lembah Pantai, beliau didapati mengungkapkan perkataan “main belakang” serta menggambarkan Anwar sebagai tidak bermoral, KJ telah disaman fitnah oleh Anwar.
Saman itu diputuskan pada 2017 oleh Mahkamah Tinggi di mana KJ didapati bersalah dan diarah membayar RM210 ribu kepada Anwar.
Mahkamah Rayuan pada 2018 kemudiannya juga mengesahkan keputusan Mahkamah Tinggi itu.
Sehinggalah pada 2022 di mana KJ sendiri menarik balik rayuannya di Mahkamah Persekutuan, maka kekallah Anwar sebagai pemenang dalam kes saman itu.
Selepas kekalahan BN pada PRU
2018, KJ yang hilang jawatan menteri ketika itu sekali lagi menjadi bualan apabila beliau dilihat minum-minum bersama anak sulung Anwar, Nurul Izzah dan Rafizi Ramli di Bangsar.
Perjumpaan mereka itu juga mencetuskan spekulasi kemungkinan ketiga-tiga menubuhkan sebuah parti baru, tambahan lagi Rafizi dan Nurul Izzah ketika terketepi dalam pentadbiran kerajaan PH yang dikuasai Tun Mahathir Mohamad.
Bagaimanapun, semua itu tidak menjadi kenyataan di mana KJ akhirnya kekal bersama UMNO, manakala Rafizi dan Nurul Izzah tetap setia bersama PKR.
KJ pula selepas Langkah Sheraton pada 2020 turut beroleh jawatan menteri, bermula di era Mahiaddin Md Yasin dan kemudian di bawah Ismail Sabri Yaakob.
Selepas kalah di Sungai Buloh pada PRU15 dan dipecat daripada UMNO kerana dilihat sebagai ancaman kepada Zahid Hamidi, seterusnya menjadi penyampai radio Hotfm dan mempopularkan dirinya melalui podcast Keluar Sekejap dengan mengulas pelbagai isu semasa dalam negara, KJ pada hakikatnya tidak membiarkan dirinya tenggelam dalam arus politik negara.
Lantaran ada harga pada dirinya, beliau cuba dipikat oleh Bersatu dan PN untuk menyertai parti itu dengan dijanjikan sebagai calon dalam PRN akan datang.
Walau bertemu beberapa kali dengan Mahiaddin, tetapi KJ tidak membuat sebarang keputusan, sehinggalah beliau dijemput pada Jumaat lalu untuk berbincang mengenai hala tuju ekonomi negara bersama sejumlah ahli ekonomi dan turut disertai bekas Menteri Kewangan Kedua, Johari Ghani.
Susulan perjumpaan tersebut dan spekulasi mengenai dirinya, Mahiaddin dilaporkan akan bertemu KJ sekali lagi minggu depan untuk memuktamadkan tawaran kepadanya.
Ada khabar menyebut, Mahiaddin mungkin menawarkan KJ sesuatu yang sukar ditolak iaitu bertanding di Selangor, seterusnya ditonjolkan sebagai calon Menteri Besar bagi PN dalam usaha mereka menawan negeri itu.
Pokoknya, terutama selepas berjumpa Anwar Jumaat lalu, harga KJ semakin mahal sekarang ini dan PH serta PN seolah-olah saling berebut dirinya.
Apa pilihan KJ?
Bersama Anwar dan kerajaan perpaduan atau bersama Mahiaddin dan PN?
Apa pun pilihan KJ akhirnya, keputusannya tentulah yang memungkinkan mampu memberi lorong lebih baik kepada masa depannya dalam politik.
Kalau Anwar lebih memberi untung, maka itulah pilihan KJ dan sekiranya dengan bersama Mahiaddin pula dirasakan membawa lebih untung, maka bersama Mahiaddinlah pilihan beliau akhirnya.
Di waktu yang sama, baik Anwar atau Mahiaddin, kecenderungan mereka untuk menarik KJ tentulah turut kerana merasakan ada manfaat yang boleh diperolehi dan dipergunakan daripada watak bekas Menteri Kesihatan itu.
Cuma, kita sebagai rakyat dan pengundi biasa – apa untungnya kita daripada mana-mana pilihan KJ itu?
– ShahbudinHusin 18/06/2023.

4

1

vote
Article Rating
Kongsikan artikel ini


TIADA UNSUR JENAYAH DITEMUI PADA HAKIM NAZLAN, ERTINYA JANGAN DIPERTIKAI LAGI HUKUMAN MAHKAMAH TERHADAP NAJIB

Kedudukan Hakim Nazlan Ghazali yang dipertikaikan selama ini berikutan keputusannya menjatuhkan hukuman terhadap Najib Razak, terjawab sudah akhirnya.
Dalam jawapan di Dewan Negara, Anwar Ibrahim berkata, Suruhanjaya Pencegahan Rasuah Malaysia (SPRM) tidak menemui sebarang unsur kesalahan jenayah dalam siasatannya terhadap Hakim Nazlan itu.
Perdana Menteri memberitahu Dewan Negara SPRM melakukan siasatan menyeluruh terhadap dakwaan Nazlan mempunyai konflik kepentingan ketika mempengerusikan perbicaraan kes SRC International membabitkan bekas perdana menteri Najib Razak.
“SPRM mendapati tiada sebarang kesalahan jenayah dilakukan,”
“Perkara ini telah diluluskan oleh Jabatan Peguam Negara (AGC),” kata beliau.
Tambah Anwar, dakwaan Nazlan melanggar Kod Etika Hakim juga juga bukan satu isu kerana Mahkamah Persekutuan sudah membuat keputusan mengenai perkara itu.
Sebelum ini dalam satu surat kepada peguam Najib pada Mac lalu, Menteri Undang-undang dan Reformasi Institusi Azalina Othman Said berkata, SPRM merumuskan bahawa hakim itu melanggar Kod Etika Hakim dan ada konflik kepentingan ketika mempengerusikan perbicaraan kes SRC.
Katanya, ini berdasarkan laporan penemuan SPRM bertarikh 20 Feb, yang dipanjangkan kepada beliau oleh agensi itu.
Pada 24 Feb, Mahkamah Persekutuan memutuskan bahawa siasatan SPRM terhadap Nazlan dilakukan tanpa mengikut protokol.
Ketua Hakim Negara Tengku Maimun Tuan Mat yang mempengerusikan sidang tujuh hakim berkata demikian dalam saman tiga peguam untuk mencabar siasatan SPRM terhadap hakim Mahkamah Rayuan itu, berhubung dakwaan RM1 juta yang tidak dapat dijelaskan dalam akaunnya.
Pada 28 Julai 2020, Nazlan mensabitkan kesalahan Najib atas tuduhan salah guna kuasa, pengubahan wang haram, dan pecah amanah jenayah lebih RM42 juta dalam akaun bekas perdana menteri itu.
Dia dijatuhi hukuman penjara 12 tahun dan denda RM210 juta.
Rayuannya kepada Mahkamah Rayuan ditolak pada 8 Dis 2021.
Najib memulakan hukuman penjara pada 23 Ogos tahun lepas, sejurus selepas Mahkamah Persekutuan mengekalkan sabitan dan hukuman asal.
Berita penuhnya di sini –
https://www.freemalaysiatoday.com/category/bahasa/tempatan/2023/06/19/kes-hakim-nazlan-siasatan-sprm-tak-jumpa-unsur-jenayah-kata-pm/
Dengan jawapan ini, bermakna jangan ada sesiapa lagi mempertikai, meragui atau mengungkit-ungkit keputusan Hakim Nazlan terhadap Najib itu.
Tutup kes dan terima sajalah ketetapan mahkamah itu dengan penuh keredaan kerana segala keputusan yang telah dibuat adalah berdasarkan bukti serta saksi yang dikemukakan serta diri Hakim Nazlan yang disahkan tidak tercemar. –
ShahbudinHusin 19/06/2023.

5

2

votes
Article Rating
Kongsikan artikel ini


AZMIN CALON MB SELANGOR, TAPI VIDEO HAZIQ PENGHALANG DIA DINAMAKAN POSTER BOY

Semalam, PN memaklumkan, walaupun mereka sudah mempunyai calon Menteri Besar jika gabungan itu berjaya merampas Selangor dalam PRN akan datang, tetapi tiada “poster boy” akan dinamakan.
Alasan gabungan itu tidak menamakan ‘poster boy’ untuk PRN berkenaan kerana berpendapat siapa yang akan dilantik sebagai Menteri Besar pada akhirnya akan diputuskan oleh Sultan Selangor.
Dengan alasan demikian, maka disebut tiadalah sesiapa dinamakan sebagai “poster boy” bagi negeri Selangor.
Soalnya, apakah hanya Selangor saja tiada “poster boy” yang dinamakan?
Bagaimana dengan Kelantan, Terengganu dan Kedah – ada “poster boy” atau tidak?
Sepatutnya jika PN meletakkan alasan calon Menteri Besar adalah hak dan budi bicara pihak Istana negeri masing-masing membuat penentuan, maka semua negeri juga tidak perlu ada “poster boy”.
Sementara Menteri Besar sedia ada difahamkan akan diletakkan sebagai “poster boy” bagi Kelantan, Terengganu dan Kedah, PN sebaliknya tidak berbuat demikian di Selangor adalah disebabkan hal-hal yang merunsingkan gabungan itu sendiri.
Melalui beberapa maklumat yang diterima, adalah tidak disangsikan lagi bahawa Azmin Ali, Adun Bukit Antarabangsa sekarang adalah calon Menteri Besar jika gabungan itu berjaya mengalahkan PH di Selangor.
Perkara itu diperkuatkan lagi dengan kenyataan Pengerusi PN, Mahiaddin Md Yasin baru-baru ini yang mahu dan meletakkan keyakinan kepada Azmin untuk menghadiahkan Selangor kepada gabungan itu.
Begitu pun, Azmin dikatakan tidak akan bertanding lagi di Bukit Antarabangsa, sebaliknya akan berpindah ke Dun Hulu Kelang, satu kawasan dalam Parlimen Gombak.
Dalam PRU15 lepas, meskipun Azmin tewas kepada Amirudin Saari di Gombak, tetapi beliau menang di semua peti undi dalam Dun Hulu Kelang.
Hakikat itulah yang memberi keyakinan kepadanya untuk berpindah ke Hulu Kelang, kawasan yang kini diwakili Saari Sungib daripada Amanah/PH.
Meskipun dinamakan secara diam-diam sebagai calon Menteri Besar, Azmin tidak dinamakan sebagai “poster boy” adalah kerana PN dikatakan bimbang isu “video Haziq” akan dimainkan semula sebagai bahan utama ketika kempen diadakan nanti.
PN dipercayai amat bimbang jika isu berkenaan dimainkan semula, malah disebarkan dengan meluas, ditambah jika disertai dengan pelbagai pihak pula tampil membuat laporan polis bagi menuntut sesuatu tindakan diambil oleh pihak berkuasa, ia akhirnya akan menjejaskan peluang gabungan itu untuk menang PRN nanti.
Sebab itu difahamkan langkah paling selamat ialah tidak menamakan sesiapa sebagai “poster boy” bagi negeri Selangor.
Yang nyata, Azmin adalah satu-satunya calon pilihan untuk jawatan Menteri Besar Selangor yang ada dalam hati Mahiaddin dan perkara berkenaan memang dalam pengetahuan kebanyakan pemimpin utama Bersatu serta PN.
Selain Noh Omar telah mengumumkan tidak bertanding, sebaliknya akan menjelajah ke seluruh Selangor bagi memastikan kemenangan PN merampas negeri berkenaan,!beberapa bekas menteri seperti Mohd Zin Mohamed, Shahidan Kassin dan lain-lain lagi dipercayai akan turut membantu dengan aktif sepanjang kempen diadakan.
Yang nyata, dalam enam negeri yang bakal berlangsung PRN nanti, Selangor akan menyaksikan pertandingan paling sengit sekali.
Selangor menjadi matlamat utama bagi PN untuk melonjakkan harapan mereka memenangi PRU akan datang dan negeri itu juga menjadi benteng utama kepada PH sama ada mampu kekal bertahan lagi atau bakal terkulai dalam pelukan kuasa yang dengan kekalahan di Selangor nanti, semua cengkaman kekuasan bakal melonggar dengan sendirinya.
– ShahbudinHusin 20/06/2023.

5

1

vote
Article Rating
Kongsikan artikel ini


KEKAL TANPA PARTI, WALAUPUN SOKONG PN TAK AKAN BAWA KJ KE MANA-MANA

Walaupun belum rasmi dan tidak sahih lagi kebenarannya, Khairy Jamaluddin yang semalam bertemu Mahiaddin Md Yasin dilaporkan akan kekal dengan pendirian tidak mahu menyertai mana-mana parti buat ketika ini.
Pun begitu, beliau dikatakan memberi komitmen kepada Mahiaddin untuk membantu PN dalam kempen PRN di enam negeri akan datang ini.
Pendirian itu difahamkan dimaklumkannya dalam pertemuan mereka semalam dan Mahiaddin diberitakan memahami serta menerima dengan baik pendirian bekas Menteri Kesihatan yang dipecat daripada UMNO itu.
Laporan mengenai pendirian KJ itu ada di sini –
https://m.malaysiakini.com/news/669308
Dengan pendirian tersebut juga bermakna KJ tidak sedia untuk bertanding dalam PRN yang dijangka akhir Julai atau awal Ogos depan ini.
Walaupun merupakan hak KJ untuk membuat apa juga pilihan yang dirasakan terbaik buat dirinya, tetapi memilih tidak menyertai mana-mana parti bukanlah pilihan yang tepat buat beliau.
Untuk terus maju ke depan, KJ harus berani membuat pilihan dan seterusnya komited dengan pilihannya itu.
Lebih tidak tepat lagi pilihannya itu, jika ianya benar, ialah mahu berkempen membantu PN dalam PRN akan datang nanti.
Sekiranya PN menang dalam PRN nanti, di mana beliau mahu diletakkan susulan keputusannya tidak menyertai mana-mana parti dan tidak bertanding itu?
Sudah tentu hanya ahli parti dan mereka yang bertanding saja akan berolehi jawatan atau kedudukan setelah kemenangan dalam PRN diperolehi.
Lebih buruk lagi jika sekiranya PN kalah, terutama di Selangor misalnya, kehadiran KJ dalam kempen akan dianggap tidak bernilai dan tidak mampu mencetuskan gelombang ke arah kemenangan.
Beliau nantinya pasti akan dianggap tidak penting dan tiada harga di mata pengundi.
Dalam politik, memilih wadah perjuangan atau parti adalah penting dan boleh dikira syarat utama untuk berjaya.
Tanpa parti, sekadar popular begitu saja bolehlah, tetapi populariti itu tidak mampu membaww ke mana-mana.
Sebagaimana beliau tiada parti selepas dipecat daripada UMNO dan dirinya tidak pun ke mana-mana, keadaan KJ tidak akan berubah jika beliau tiada keberanian membuat pilihan menyertai parti lain atau menubuhkan parti baru.
Kalau keengganannya menyertai mana-mana parti kerana berharap mahu kembali semula ke dalam UMNO suatu hari nanti, ia boleh dikata mimpi di siang hari saja selagi Zahid Hamidi mengetuai parti tersebut.
Demi survivalnya, Zahid Hamidi tidak akan membenarkan sesiapa mengancam kedudukannya sebagaimana beliau membuang semua pengancamnya menjelang pemilihan UMNO sebelum ini.
Oleh itu, adalah membuang masa jika KJ terus berharap kepada UMNO untuk terus mengembangkan karier politiknya.
Senang cerita, anggap saja masa depannya bersama UMNO sudah berakhir.
KJ mesti ada keberanian seperti Anwar Ibrahim dan Mahiaddin yang tidak berharap kepada UMNO selepas dipecat, sebaliknya menggunakan wadah atau parti baru sebagai “vehicle” untuk terus berjuang dan mengejar cita-cita menjadi Perdana Menteri.
Lagi pula, walaupun tidak menyertai mana-mana parti tetapi berkempen untuk PN dalam PRN akan datang ini sebagaimana itu yang dikhabarkan sebagai pendiriannya, ini akan menjadikan tiada parti lain lagi, khususnya UMNO, mahu memandang kepadanya selepas ini.
Jangan sampai sudah tiada harga lagi nanti baru sibuk hendak mencari parti untuk disertai.
– ShahbudinHusin 21/06/2023.

5

1

vote
Article Rating
Kongsikan artikel ini


KJ SEBENARNYA SUDAH TOLAK, TAPI MUHYIDDIN MINTA FIKIR LAGI

Bekas Ketua Pemuda UMNO, Khairy Jamaluddin memberi bayangan tidak akan menerima pelawaan Tan Sri Muhyiddin Yassin, untuk menyertai BERSATU.
Bercakap ketika podcast ‘Keluar Sekejap’, bekas Menteri Kesihatan itu mengakui Muhyiddin yang juga Presiden BERSATU meminta beliau untuk berfikir lebih lanjut sejurus menyuarakan pandangannya mengenai tawaran dikemukakan.
Beliau bagaimanapun tidak menyatakan secara jelas mengenai jawapan diberikan kepada Muhyiddin meskipun ia kelihatan menjurus ke arah menolak pelawaan Ahli parlimen Pagoh itu.
“Saya fikir lagi (pelawaan dibuat Muhyiddin)…saya pun sudah bersetuju untuk berfikir lagi dan saya pun minta beliau (beri) sedikit masa.
“Bagi saya ada (jawapan muktamad mengenai pelawaan itu sudah ada) tetapi beliau (Muhyiddin) minta supaya saya berfikir lagi.
“Dewan Undangan Negeri (DUN) pun belum dibubarkan, jadi ada sedikit masa lagi untuk apa-apa berlaku.
“Bagi saya ada kata putus, tetapi apabila pemimpin yang saya sanjungi minta saya fikirkan lagi. Kita fikirkan lagilah,” katanya yang juga bekas Menteri Belia dan Sukan.
Semalam, sumber Perikatan Nasional (PN) memaklumkan

Khairy tidak akan menyertai mana-mana parti politik

termasuk BERSATU mahu pun menubuhkan parti baharu dalam waktu terdekat.
Ia susulan pertemuan Khairy dengan Muhyiddin yang dikatakan berlangsung di kediaman Perdana Menteri kelapan itu di Bukit Damansara, di sini, kelmarin.
Muhyiddin pada Mei lalu, mengakui ada menawarkan jawatan dalam Majlis Pimpinan Tertinggi BERSATU kepada Khairy, jika beliau mahu menyertai parti itu.

Pengerusi Perikatan Nasional (PN) itu mendedahkan, tawaran berkenaan dikemukakan kepada Khairy selepas bekas Ahli Parlimen Rembau berkenaan dipecat daripada UMNO, pada Januari lalu.

Beliau dipetik berkata, tawaran itu dibuat selepas mengambil kira kemampuan Khairy memberi sumbangan bagi memperkukuh kedudukan BERSATU, selain ketokohannya sebagai pemimpin politik muda.
Sumber –
https://www.bharian.com.my/berita/nasional/2023/06/1117361/muhyiddin-suruh-saya-fikir-lagi-kj?fbclid=IwAR2E1V9qbLz8FMU8DZYH_i_MbLd9mWINHa7DfBcPNS8oGf0zRs-FanBfGzM_aem_th_AbLqNqaWgkc8Kjjc-wjXXLNNAHAFqPd0IQZIAkUYeCb30ds-G200oYQQZht7uRHnyWA&mibextid=Zxz2cZ

5

1

vote
Article Rating
Kongsikan artikel ini


SEKARANG MASA PALING SESUAI BONGKAR KEKABURAN VIDEO HAZIQ

Dua hari lalu, saya menulis artikel berkenaan PN yang hampir pasti meletakkan Azmin Ali sebagai calon Menteri Besar bagi gabungan itu dalam PRN akan datang ini.
Beliau yang merupakan Pengerusi PN Selangor dan pernah menjadi Menteri Besar negeri itu sebelum ini diputuskan sebagai calon Menteri Besar kerana diyakini atas kewibawaannya untuk merampas negeri berkenaan daripada PH.
Malah, Pengerusi PN, Mahiaddin Md Yasin amat berkeyakinan terhadap kemampuan Azmin dan mahu beliau menghadiahkan Selangor kepada gabungan itu sebagai lonjakan untuk menghadapi PRU16 pada tahun 2027 akan datang.
Dalam perkiraan yang mudah, jika Selangor dapat dirampas, maka lebih mudahlah gabungan PH/BN dan Anwar Ibrahim dijatuhkan pada PRU16 nanti.
Namun demikian, meski Azmin dikatakan diputuskan sebagai calon Menteri Besar dan bakal bertanding di Dun Hulu Kelang, nama beliau tidak akan diletakkan sebagai poster boy.
Alasan PN tidak berbuat demikian adalah kerana bimbang isu video Haziq akan dimainkan semula serta disebarkan secara meluas kepada pengundi.
Dengan tidak menjadikan Azmin sebagai poster boy, bahkan tiada sesiapa diletakkan sebagai poster boy, kepercayaan PN ialah bukan saja tiada alasan untuk video Haziq dimainkan semula, malah tiada keperluan untuk isu-isu spesifik berkaitan mana-mana calon dijadikan modal kempen.
Sedemikian itu, tidak menamakan sesiapa sebagai poster boy adalah pilihan yang dikira paling selamat bagi PN.
Soalnya, benarkah ia benar-benar selamat?
Bagaimana jika isu video Haziq tetap akan dimainkan dan dijadikan modal kempen, tidak kira dalam apa keadaan sekali pun, ketika kempen dalam PRN Selangor nanti?
Sebagaimana kita semua sedia maklum, isu video Haziq tidak pernah sampai ke peringkat pendakwaan berikutan Peguam Negara sebelum ini mengkategotikan video berkenaan sebagai kabur, tidak jelas serta mempunyai resolusi yang rendah.
Begitu pun, keputusan Peguam Negara itu membuatkan ramai tidak puas hati kerana video dan gambar berkenaan yang tersebar di pelbagai platform media sosial sebelum ini didapati begitu terang dan tidak memerlukan cermin mata pun untuk mengenalpasti wajah pelakunya.
Tambahan lagi, Haziq Aziz, salah seorang yang dipercayai pelaku dalam video itu turut telah membuat pengakuan bersumpah pada 12 Jun 2019 mengaku dirinya adalah individu dalam perbuatan sumbang itu.
Katanya, video tersebut dirakam pada 11 Mei lalu di sebuah bilik hotel di Sandakan dan ketika itu umat Islam sedang berpuasa di bulan Ramadan.
“Saya Haziq Aziz dengan ini saya membuat pengakuan bersumpah bahawa sayalah individu bersama seorang menteri dalam video itu.
“Video tersebut diambil tanpa kebenaran saya pada 11 Mei semasa PRK Sandakan di sebuah di Hotel Four Points,” katanya melalui rakaman video yang dimuat naik di media sosialnya.
Pada 2019 ketika kejadian itu dipercayai berlaku, Perdana Menteri ialah Tun Mahathir dan Azmin merupakan Menteri Hal Ehwal Ekonomi.
Selepas PH tumbang pada 2020 dan kemudian Perdana Menteri bertukar kepada Mahiaddin, seterusnya kepada Ismail Sabri Yaakon, isu video Haziq terus senyap tanpa khabar berita, selain Azmin terus dikekalkan sebagai salah seorang menteri kabinet.
Salah seorang pemimpin UMNO, Lokman Noor Adam pada suatu ketika sampai pergi ke Indonesia dan London untuk membuat ujian forensik bagi memastikan ketulenan serta padanan pelaku dalam video berkenaan dengan individu yang dikaitkan.
Dalam laporan ujian yang diperolehinya, Lokman memaklumkan ianya adalah tulen serta pelakunya adalah sepadan dengan Azmin yang dikaitkan, seterusnya beliau menggesa agar Tun Mahathir yang ketika itu adalah Perdana Menteri untuk segera memecat Azmin kerana didakwa terlibat dalam perlakuan semburit.
Nah…sekarang bukan saja PH sudah menerajui kerajaan, malah UMNO yang merupakan parti yang menaungi Lokman juga sudah bekerjasama membentuk kerajaan perpaduan yang dipimpin oleh Anwar Ibrahim.
Kepada Saifuddin Nasution Ismail, Menteri Dalam Negeri dalam kerajaan perpaduan sekarang – tidak mahukah segera membongkar kekaburan video Haziq itu?
Atau beliau masih selesa dengan dapatan siasatan sebelum ini yang mendapati video berkenaan adalah kabur dan kurang jelas?
Dalam hal ini, saya teringat kata-kata seorang pemimpin PKR yang saya temui sebelum PRU15 dulu yang berkata, jika PH berjaya menjadi kerajaan dan beliau menang sebagai Ahli Parlimen, jawatan yang akan dimintanya daripada Anwar ialah Menteri Dalam Negeri.
“Tugas pertama saya nanti ialah untuk menangkap Azmin,” ujarnya penuh yakin.
Sayang sekali pemimpin berkenaan tidak menang, kalau tidak, kita tentunya tak pening lagi dengan video Haziq ini. –
ShahbudinHusin 22/06/2023.

4.8

5

votes
Article Rating
Kongsikan artikel ini


PN KETEPIKAN PROKLAMASI ORANG MELAYU?

Mahiaddin Md Yasin semalam mengumumkan, PN akan bertanding di semua 245 kerusi Dun dalam PRN enam negeri akan datang ini.
Katanya, PAS akan bertanding di 126 kerusi, Bersatu 83 kerusi dan Gerakan 36 kerusi.
“Rundingan kerusi berjalan dengan agak lancar, tiada perselisihan faham yang boleh mencetuskan masalah.
“Kami dapat muktamadkan (rundingan) lebih awal berbanding tarikh pengundian yang masih belum diumumkan,” katanya dalam sidang media di ibu pejabat PN di Kuala Lumpur.
Turut hadir Presiden Pas, Hadi Awang, Presiden Gerakan, Dominic Lau dan barisan pimpinan tertinggi PN yang lain.
Sebelum ini, selepas mengadakan rundingan meja bulat dengan parti-parti yang menyokong Proklamasi Orang Melayu, Tun Mahathir Mohamad yang seolah-olah menobatkan dirinya sebagai ketua blok pembangkang, mengumumkan mereka bersetuju untuk tidak bertembung sesama sendiri dalam PRN akan datang nanti.
Dalam rundingan meja bulat yang dihadiri beberapa pemimpin utama Pas dan pemimpin kecil Bersatu, tetapi tidak dihadiri Mahiaddin dan Hamzah Zainuddin selaku Ketua Pembangkang, Tun Mahathir turut menyebut, pertemuannya dengan Mahiaddin akan diatur selepas itu.
Begitu pun, di sebalik Mahiaddin menyatakan kesediaan untuk bertemu dengan Tun Mahathir yang lebih dulu mempelawanya untuk bekerjasama, tetapi sehingga ini tiada pertemuan berlangsung antara kedua-dua mereka.
Secara umumnya, disedari kebimbangan dalam PN terhadap pertemuan itu ialah Tun Mahathir pastinya akan meminta sejumlah kerusi untuk kelompok yang menyokongnya, termasuk daripada Pejuang yang dipimpin anaknya, Mukhriz.
Hakikatnya, mereka itu tiada kekuatan sendiri selepas hilang deposit pada PRU15 lalu dan berharap dapat bernafas kembali dengan menumpang kekuatan PN.
Malah Mukhriz tidak lama sebelum ini turut memohon untuk menyertai PN, tetapi telah ditolak dengan alasan penyertaan parti itu akan mengganggu proses pengagihan kerusi dalam gabungan tersebut.
Semalam, sementara Tun Mahathir masih di luar negara dan tanpa menunggu perjumpaan dengan Mahiaddin berlangsung, PN secara rasmi telah mengumumkan dan memuktamadkan pembahagian kerusi antara mereka.
Nampaknya melalui pembahagian itu, tiada kerusi diperuntukkan kepada parti atau pihak lain selain parti dalam PN.
Sekaligus ini bermakna, PN telah mengenepikan Tun Mahathir dan Proklamasi Orang Melayu dalam menghadapi PRN enam negeri mendatang ini.
Masih mahu bertanding jugakah mereka yang bersama Proklamasi Orang Melayu, termasuk Pejuang yang dipimpin Mukhriz dalam PRN nanti?
– ShahbudinHusin 23/06/2023.

5

1

vote
Article Rating
Kongsikan artikel ini


“BERSATU JANGAN BUANG MASA LAGI FIKIR TENTANG KJ”

Timbalan Presiden Bersatu Ahmad Faizal Azumu berkata, persoalan sama ada bekas pemimpin Umno Khairy Jamaluddin akan menyertai parti itu atau sebaliknya tidak lagi perlu difikirkan.
Beliau berkata, banyak perkara lain yang perlu diberi perhatian, berbanding hanya tentang seseorang pemimpin politik, kerana mereka “datang dan pergi”.
“Saya harap kita tak perlu terlalu fikir tentang seorang pemimpin, tapi perlu bimbang keadaan kos sara hidup rakyat begitu tinggi dan sebagainya yang perlu diberi keutamaan.
“Pemimpin politik datang dan pergi, kita semua sepatutnya beri fokus untuk pelihara rakyat, berbanding memikirkan di mana seseorang nak bertanding,” katanya.
Beliau berkata demikian pada sidang akhbar di Bilik Gerakan PN Negeri Sembilan di Seremban, menjawab persoalan tentang kedudukan bekas Ahli Parlimen Rembau itu dengan Bersatu, lapor Sinar Harian.
Faizal bagaimanapun berkata, beliau menghargai pemimpin seperti Khairy yang mengutamakan rakyat berbanding kedudukan politiknya.
“Saya lihat beliau sebagai seorang tokoh pimpinan yang sanggup bekerja untuk rakyat dan negara dalam apa juga kapasiti. Itu jauh lebih penting,” katanya.
Dilaporkan sebelum ini bahawa Presiden Bersatu Muhyiddin Yassin enggan mengulas lagi mengenai tawaran kepada Khairy untuk menyertai Bersatu.
Muhyiddin yang juga pengerusi Perikatan Nasional (PN) berkata, Khairy sudah menjelaskan mengenai tawaran itu di podcast Keluar Sekejap.
Dalam episod terbaru Keluar Sekejap pada Rabu, Khairy berkata, beliau memohon “masa tambahan” untuk memikirkan tawaran menyertai Bersatu yang dibuat Muhyiddin bulan lepas.
Sumber –
https://www.freemalaysiatoday.com/category/bahasa/tempatan/2023/06/23/tak-perlu-fikir-lagi-tentang-kj-dan-bersatu-kata-peja/

0

0

votes
Article Rating
Kongsikan artikel ini


UMNO JANGAN CEPAT MELOMPAT, TELITI DAN FAHAMI DULU UCAPAN TONY PUA

Ternampak marah benar pemimpin-pemimpin UMNO khususnya, dengan ucapan bekas Ahli Parlimen Damansara daripada DAP, Tony Pua yang melabelkan BN sebagai gabungan korup.
Berdentam-dentum para pemimpinnya bersuara menghentam pemimpin DAP berkenaan hanya dengan berdasarkan ungkapan gabungan korup yang digunakannya itu.
Sebenarnya, jika kita teliti dan fahami ucapan Tony Pua itu, tiada apa-apa yang ganjil dan pelik yang dilakukannya, malah beliau menunjukkan kejujuran dan keikhlasannya kepada PH.
Antara lain, Tony Pua dalam ucapan di majlis mengumpul dana bagi DAP itu lebih kepada luahan harapan supaya PH selepas ini dapat membentuk kerajaan sendiri tanpa membabitkan UMNO dan BN, sekiranya mereka menang dalam PRU16 akan datang.
Untuk itu, katanya, Anwar Ibrahim yang dilantik sebagai Perdana Menteri perlu membuktikan sesuatu kepada rakyat berbilang kaum di negara ini bahawa pentadbiran PH jauh lebih baik dan tidak korup seperti BN.
“Kena ingat kerajaan perpaduan sekarang ini mudah retak bila-bila masa. Jadi penting untuk Perdana Menteri dan keseluruhan kerajaan untuk terus berkhidmat.
“Anwar perlu menggunakan kesempatan ketika menjadi Perdana Menteri untuk menunjukkan kepada rakyat Malaysia serta kepada mereka yang tidak percaya dengan gabungan politik berbilang kaum bahawa parti berbilang kaum itu sebenarnya bersih dan tidak korup.
“Perlu tunjukkan supaya (rakyat tahu) ia jauh lebih baik jika dibandingkan dengan (parti) berteraskan Melayu, parti nasionalis Melayu seperti UMNO dan BERSATU.
“Kita sebenarnya boleh lakukan lebih baik berbanding apa yang dilakukan oleh pakatan korup seperti BN, UMNO serta BERSATU.
“Itu sebenarnya yang kita nak lakukan bila kita ada peluang lima tahun lagi bermula sekarang, untuk tunjukkan perbezaan.
“Bila kita berjaya, saya sangat yakin dalam tempoh empat tahun (akan datang) apabila diadakan PRU, PH akan terima sokongan besar daripada rakyat Malaysia.
“Kemudian, kita akan boleh tubuhkan kerajaan sendiri dan laksanakan reformasi dan perubahan yang kita mahukan di bawah PH demi kebaikan rakyat Malaysia. Itu paling mustahak untuk kita semua,” katanya.
Berita penuh Tony Pua di sini –
https://www.bharian.com.my/amp/berita/nasional/2023/06/1118223/tony-pua-gelar-bn-pakatan-korup-harap-ph-bentuk-kerajaan-sendiri?fbclid=IwAR12jyjEnsGKedQ609FUvsaLOe81xSeyi6xTmkfvMD8k1WAjdZ6rbjpK22o
Apa dan di mana salahnya ucapan Tony Pua itu?
Memang benar beliau melabel BN sebagai gabungan yang korup, namun sasaran ucapannya ialah kepada PH sekalian penyokongnya serra juga kepada Anwar yang kini memegang jawatan Perdana Menteri.
Labelnya kepada BN sebagai gabungan korup adalah suatu ingatan kepada PH dan Anwar agar tidak membenarkan amalan rasuah berlaku dalam kerajaan sebagaimana kita semua tahu kerana skandal rasuahlah yang menyebabkan BN tumbang pada PRU14 lalu.
Secara tepatnya, Tony Pua hanya mahukan PH lebih cemerlang di masa depan, mampu berdiri sendiri dan membuktikan politik berbilang kaum yang diperjuangkan oleh PH selama ini adalah lebih baik untuk negara ini.
Apakah itu sesuatu yang salah?
Bukankah selama ini pun begitu nada ucapan semua pemimpin PH iaitu mahu PH mempunyai keupayaan mentadbir negara berdasarkan keyakinan terhadap perjuangannya sendiri?
Apakah bila sudah bersama dengan kerajaan perpaduan, pemimpin-pemimpin PH perlu toleransi atau lupa terhadap perjuangan sendiri yang dibina selama ini?
Dalam konteks DAP dan PH, apa yang diucapkan Tony Pua bukan saja tidak salah, malah sekadar ingin meletakkan kembali perjuangan PH di landasan yang betul.
Lagi pula, bukan pelik dan salah bila beliau melabel BN adalah gabungan yang korup kerana sejarah memang telah membuktikan begitu.
BN kalah pada PRU14 adalah disebabkan isu skandal rasuah yang melibatkan Najib Razak dengan 1MDB dan kemudian BN kalah lebih teruk lagi pada PRU15 lalu, antaranya ialah disebabkan gabungan itu dipimpin oleh Zahid Hamidi yang masih ada kes perbicaraan rasuah di mahkamah.
Apakah BN mahu menafikan hakikat tersebut?
Tambahan lagi, tidak saja BN yang dilabelnya korup, malah Bersatu yang disebabkan beberapa pemimpinya ada kes mahkamah turut juga dilabel korup oleh Tony Pua.
Makna kata, Tony Pua adalah adil adalah ulasannya dan tidak semata-mata menuduh BN saja sebagai korup.
Sebab itu, dalam mendepani isu ini, para pemimpin UMNO mestilah bersikap terbuka dan sedar realiti di depan mata.
Teliti dan fahami sepenuhnya ucapan Tony Pua dan bukan hanya melompat dengan ungkapan gabungan korup yang digunakannya.
Audien yang mendengar ucapannya ialah penyokong DAP yang barangkali masih ada harapan bahawa PH mampu berdiri sendiri di masa akan datang tanpa bergantung kepada sesiapa.
Ia barangkali sama saja dengan ucapan di program UMNO yang mana ada pemimpinnya berucap mahu parti itu kembali berkuasa, kembali menerajui kerajaan dan tidak lagi menumpang kepada PH yang dianggap tidak berjiwa Melayu sepenuhnya.
Kalau pun ada salah Tony Pua ialah di sebalik melabelkan BN sebagai gabungan korup, beliau agaknya terlupa pemimpin DAP Lim Guan Eng juga masih termasuk dalam kluster mahkamah ketika ini.
Cuma, Anwar masih dikira baik kerana tidak memberi Guan Eng jawatan dalam kerajaan sepertimana diberikannya kepada Zahid Hamidi yang mengetuai BN.
– ShahbudinHusin 24/06/2023.

4.5

8

votes
Article Rating
Kongsikan artikel ini


KENAPA TIDAK ISHAM JALIL SAJA YANG CADANGKAN SUPAYA UMNO BERPISAH DENGAN DAP?

Seorang Ahli Majlis Kerja Tertinggi (MKT) UMNO, Isham Jalil, sambil membidas bekas Ahli Parlimen Damansara dari DAP, Tony Pua kerana menggelar BN sebagai ‘pakatan korup’, turut mencadangkan agar DAP segera meninggalkan UMNO.
Menurutnya, Tony Pua dalam hal ini boleh memberi cadangan kepada pemimpin parti DAP supaya meninggalkan UMNO daripada kerajaan perpaduan sekiranya parti itu dilihat terlalu korup.
“Jika UMNO ini korup dan kotor sangat, tidak perlu tunggu PRU16.
“Sekarang pun kamu boleh cadang kepada pemimpin DAP untuk tinggalkan UMNO daripada kerajaan perpaduan.
“Saya ‘ok’ sahaja jadi pembangkang. Jika tidak kerana titah Yang di-Pertuan Agong dahulu, UMNO dan BN memang bersedia untuk jadi pembangkang selepas PRU15 tempoh hari.
“Kamu sedia jadi pembangkang?” tanyanya kepada Tony Pua.
Berita penuh di sini –
https://pru.sinarharian.com.my/info-berita/8700/bn-sedia-jadi-pembangkang-dap-boleh-tinggalkan-umno—isham
Apalah punya pemikiran pemimpin UMNO yang seorang ini?
Kalau benar kamu ok jadi pembangkang, kenapa mesti menyarankan agar DAP yang meninggalkan UMNO?
Bukankah kamu salah seorang ahli MT UMNO, kenapa tidak cadangkan saja kepada UMNO agar keluar daripada kerajaan perpaduan dan memisahkan diri daripada DAP jika terguris hati dengan teguran Tony Pua itu?
Mengapa pula mesti Tony Pua yang mencadangkan kepada DAP agar meninggalkan UMNO?
Lagi pun, Tony Pua bukan berada dalam barisan kepimpinan tertinggi DAP, jadi tiada saluran untuk dia berbuat demikian.
Kamu yang ada saluran, buatlah jika benar-benar sedia sangat mahu jadi pembangkang.
Dan jangan tanya DAP sama ada ok atau tidak jadi pembangkang, parti itu sudah sekian lama pun memang jadi pembangkang pun.
Tapi tanya UMNO dan Zahid Hamidi dulu, benar-benar ok atau tidak jadi pembangkang?
– ShahbudinHusin 25/06/2023.

4.8

4

votes
Article Rating
Kongsikan artikel ini


SALAHKAH PMX BERGURAU MINTA NOMBOR TELEFON?

Menjadi bualan ramai di alam maya dan alam nyata sejak semalam tentang gurauan Perdana Menteri, Anwar Ibrahim kepada seorang pelajar perempuan dalam program “Temu Anwar” di Nilai, Negeri Sembilan.
Ramai juga rakan dan kenalan menghubungi saya untuk bertanyakan perkara yang sama, sementara ada yang cuba meremehkan dengan menganggapnya isu kecil serta sekadar gurauan semata-mata.
Dalam gurauannya selepas pelajar berkenaan, yang dikenali sebagai Adriana yang dengan petah bertanyakan soalan kepadanya, Anwar berkata – “Jika saya lebih muda, saya akan meminta nombor telefon anda.”
Anwar kemudian segera berkata, beliau hanya bergurau sambil memberitahu isterinya, Dr Wan Azizah Wan Ismail turut menonton siaran langsung tersebut.
Salahkah Anwar bergurau demikian?
Bergurau sedemikian dalam acara sosial di depan dua tiga kenalan barangkali masih boleh diterima dan difahami sekadar suka-suka serta modal untuk ketawa, tetapi melakukannya di depan ribuan hadirin, di pentas terbuka yang disiarkan secara langsung dan pelakunya pula seorang Perdana Menteri, ia memang tidak wajar dan tidak manis sama sekali.
Seorang Perdana Menteri adalah ketua kerajaan dan dalam acara sedemikian, Anwar harus menunjukkan watak seorang pemimpin yang serius terhadap tugas serta tanggungjawabnya dan menjawab soalan yang ditanyakan tanpa melencong kepada apa juga maksud lain.
Beliau boleh bergurau, tetapi hendaklah bergurau dengan matang dan tidak bersifat seksis atau seperti ada keinginan lain dalam jiwa yang ingin dipenuhinya.
Perdana Menteri mesti fokus dan serius kerana yang hadir hanya ingin mendengar jawapan, idea dan wawasannya tentang negara ini.
Seorang orang politik pula berkata, dalam keadaan OPR naik, ringgit jatuh teruk dan rakyat mengeluh macam-macam, bagaimana Anwar masih boleh bergurau seperti itu?
Lagi pula, dalam usia melebihi 76 tahun dan anak-anak muda yang hadir dalam program “Temu Anwar” itu lebih umpama anak serta cucunya, gurauan yang memperlihatkan kegatalan lebih menampakkan kejengkelan daripada untuk menghiburkan.
Yang berada dalam program itu pun hadir bukan untuk mendengar Perdana Menteri melakukan gurauan, tetapi mahu mendengar idea dan pemikiran daripadanya.
Kalau mahu ketawa dan berhibur, sudah tentu pilihan mereka ialah menonton lawak jenaka Kumpulan Sepahtu atau sitcom komedi yang lain.
Najib Razak dan Ismail Sabri Yaakob ketika menjadi Perdana Menteri, usia kedua-duanya jauh lebih muda daripada Anwar, namun tidak pernah kita mendengar atau melihat mereka bergurau seperti itu kepada kaum wanita di mana-mana program sekali pun.
Apa yang tidak manis lagi ialah ini bukan kali pertama Anwar cuba bergurau seperti itu dalam acara bersama anak-anak muda.
Dalam program bersama anak-anak muda yang dihostkan oleh artis Amelia Henderson di KLCC tidak lama sebelum ini, Anwar juga didapati melakukan gurauan yang hampir sama maksudnya.
Sebaik Amelia yang cantik manis itu bertanyakan soalan kepadanya, Anwar berkata – “Bila Amelia tanya soalan, saya perhati dia, saya lupa soalan”.
Anwar kemudian berkata, bellau hanya bergurau dan memaklumkan Dr Wan Azizah sedang menonton program berkenaan.
Adakah setelah dua kali bergurau dengan memperlihatkan kecenderungan yang sama, Anwar boleh dinilai benar-benar bergurau?
Selain itu, Anwar juga dikenali sebagai tokoh pejuang Islam yang dikenali di dalam dan luar negara sejak sekian lama, dengan cop paling melekat di kepala setiap kita ialah sebagai bekas Presiden Abim.
Kerana ketokohannya juga, beberapa ulama dan tokoh Islam besar dunia telah datang ke negara ini, antaranya Habib Umar, Dr Ali Juma’ah dan ramai lagi.
Malah, jika Yusof Al-Qardawi masih hidup ketika ini, sudah pasti beliau menjadi ulama besar yang pertama datang ke Malaysia untuk meraikan menjadinya Anwar sebagai Perdana Menteri.
Maknanya, Anwar adalah seorang yang hebat serta tiada tandingan dari segi pengaruh, ketokohan dan kenalannya di kalangan ulama dan ilmuan Islam di seluruh dunia.
Bak kata orang Indonesia – tidak pantas begitu Pak perilaku seorang tokoh Islam yang dikenali seantero dunia.
Tulisan ini bukanlah suatu kritikan atau serangan yang bermaksud tidak baik kepada Anwar, tetapi lebih berupa teguran membina kepadanya agar di lain masa lebih berhati-hati jika ingin mengusik dan bergurau senda, terutama kepada golongan wanita.
Lebih-lebih lagi sebagai Perdana Menteri yang ada imej Islam melekat kukuh pada dirinya, sikap berhati-hati itu sepatutnya menjadi pendinding utama kepada Anwar setiap masa.
– ShahbudinHusin 26/06/2023.

3.3

3

votes
Article Rating
Kongsikan artikel ini


TIGA CABARAN GETIR PRN BUAT PH/BN

Walaupun tarikh penamaan calon dan pengundian bagi PRN enam negeri belum lagi ditetapkan oleh SPR, kehangatan bahangnya sudah mula dapat dirasakan ketika ini.
PH/BN dan PN sebagai dua blok utama yang akan bertembung dalam PRN itu nanti didapati telah menggerakkan aktiviti masing-masing ke arah matlamat masing-masing untuk memperolehi kemenangan.
Begitu pun, disebabkan PH/BN adalah kerajaan di peringkat pusat, selain senario politik semasa agak bergelora dengan pelbagai isu, PRN nanti dilihat lebih merupakan cabaran getir buat gabungan tersebut.
Berikut adalah antara pertimbangan yang harus diambil berat oleh PH/BN, khususnya oleh Anwar Ibrahim selaku Perdana Menteri.
Pertama, daripada enam negeri yang akan berlangsung PRN itu – tiga negeri milik PH dan tiga negeri lagi milik Pas – berapa negeri mampu dipertahankan dan dirampas oleh PH/BN?
Apakah PH/BN mampu mempertahankan Selangor, Pulau Pinang dan Negeri Sembilan?
Negeri manakah yang kini ditadbir Pas – Kelantan, Terengganu dan Kedah – mampu ditawan oleh PH/BN?
Kedua, daripada 245 kerusi Dun yang dipertandingkan dalam PRN kali ini, bolehkah lebih 50 peratus daripadanya dimenangi oleh PH/BN yang merupakan gabungan kerajaan di peringkat pusat?
Oleh kerana gabungan PH/BN adalah kerajaan di peringkat pusat dan PN sebagai blok utama pembangkang, pertembungan antara keduanya dalam PRN ini tidak dapat dielakkan daripada ditafsirkan sebagai gambaran referendum tidak rasmi dari segi penerimaan rakyat kepada kerajaan dan juga prestasi Anwar selaku Perdana Menteri.
Mahu tidak mahu, PH/BN tiada pilihan melainkan perlu menang lebih separuh daripada 245 kerusi Dun dalam PRN jika mahu mengelakkan Anwar digambarkan sudah ditolak oleh majoriti rakyat.
Lebih daripada itu, jika PH/BN gagal menang lebih 50 peratus daripada 245 kerusi yang dipertandingkan, ia secara langsung akan menaikkan lagi semangat PN bagi merampas kerajaan pada PRU16 akan datang.
Ketiga, berapakah kerusi majoriti Melayu yang mampu dimenangi oleh PH/BN pada PRN nanti?
Kegagalan PH/BN memenangi lebih banyak kerusi majoriti Melayu akan memberi tafsiran gabungan itu ditolak oleh kaum majoriti di negara ini, meskipun setelah UMNO turut serta berada dalam kerajaan.
Lebih-lebih lagi jika UMNO kalah sebahagian besar atau semua kerusi yang ditandinginya, ini sekaligus memberi petunjuk paling mudah bahawa keberadaan parti itu dalam kerajaan tidak membantu menarik sokongan penduduk teras negara ini.
Hakikat ini tentu saja berbeza di ketika UMNO bersama Pas dalam Muafakat Nasional sebelum ini di mana banyak PRK ketika itu berjaya dimenangi oleh mereka.
Gabungan kerajaan yang digambarkan tidak lagi disokong oleh kaum teras atau penduduk majoriti dalam negara sudah tentu merupakan sebuah kerajaan yang tidak stabil.
Kesimpulannya, dalam PRN kali ini, sama ada PH/BN gagal menawan mana-mana negeri PN atau mengekalkan negeri yang sedia dikuasai PH, gagal mencapai kemenangan lebih 50 peratus daripada 245 kerusi Dun yang dipertandingkan serta gagal memenangi majoriti kerusi-kerusi Melayu, ia adalah suatu kekalahan dan petanda lebih buruk sedang menanti Anwar pada PRU16 akan datang.
Sebagaimana disebut pada awal lagi, penyertaan PH/BN dalam PRN ini adalah mewakili serta membawa imej kerajaan di peringkat pusat dan kekalahan bukanlah suatu pilihan, baik dalam salah satu kategori atau kesemua tiga kategori yang disebut di atas.
Semua menteri, jentera propaganda kerajaan khususnya Jkom serta Kementerian Komunikasi dan Digital harus bergerak dengan lebih gigih untuk menyampaikan maklumat, memberi penerangan, menangkis serangan dan menangkis apa jua serangan lawan bagi memastikan kemenangan benar-benar dapat digenggam.
Tidak lupa, unit media dan komunikasi PMO juga sebaiknya “jangan tidur” dan mesti berjaga sepanjang masa mulai sekarang kerana dalam PRN nanti, sudah tentu yang paling disasarkan dengan pelbagai hentaman dan balunan ialah Anwar itu sendiri.
Kalau ditakdirkan PH/BN gagal juga akhirnya, Anwar tiada pilihan lain melainkan mesti segera dan berani merombak semua struktur dan jentera yang ada bersamanya sekarang ini.
Jika tidak, Anwar sendiri hanya sepenggal saja nasibnya, malah mungkin dijatuhkan lebih awal lagi daripada itu.
– ShahbudinHusin 27/06/2023.

4

5

votes
Article Rating
Kongsikan artikel ini


WALAU BERJAYA JADIKAN KERAJAAN PERPADUAN HILANG MAJORITI DUA PERTIGA, MUDA TAK MUNGKIN BERJAYA DALAM CUBAAN SOLO DI PRN NANTI

Dengan keputusan Muda untuk bertanding solo pada PRN akan datang ini, secara langsung ia bermakna parti tersebut tidak lagi menyokong kerajaan perpaduan pimpinan Anwar Ibrahim.
Secara tidak langsung pula bererti Muda sudah menarik balik permohonan atau penantian tiada jawapan untuk terus menyertai PH.
Muda bukan saja bergerak solo dalam PRN yang akan disertainya nanti, malah mulai sekarang juga dikira solo dalam kedudukan politik negara.
Dalam erti kata lain, selain sudah memisahkan diri daripada PH, Muda juga, sekurang-kurangnya buat masa ini, turut tidak bersama dengan PN.
Untuk akan datang, tidak mustahil Muda akhirnya akan bersama PN yang merupakan blok pembangkang utama kerana jika terus bergerak sendirian, mereka tentu sedar ia tidak akan membawa mereka ke mana-mana.
Sudah banyak contoh parti yang bergerak solo tidak mampu menang apa-apa kerusi akhirnya.
Kerusi Parlimen dan Dun yang dimenangi Muda sebelum ini pun adalah atas sokongan dan kerjasama yang diberikan PH kepada parti tersebut.
Berikutan keputusan dan kedudukan Muda ketika ini, kesan paling awal daripadanya ialah kerajaan perpaduan diterajui Anwar sudah hilang majoriti dua pertiga yang dimilikinya.
Selama ini kerajaan perpaduan mendapat sokongan sejumlah 148 Ahli Parlimen iaitu genap dua pertiga daripada jumlah 222 Ahli Parlimen keseluruhannya, termasuk satu kerusi daripada Muda yang dipegang oleh Syed Saddiq di Muar, Johor.
Kini, sokongan kepada kerajaan perpaduan hanya tinggal 147 Ahli Parlimen saja lagi.
Tiada lagi majoriti dua pertiga yang dimiliki kerajaan perpaduan ini sebagai simbol kebanggaan serta kekuatannya.
Daripada sudut yang lain, sebagaimana namanya Muda, parti itu juga sebetulnya masih dikira muda daripada segi kekuatan sokongan daripada kalangan pengundi.
Tumpuan parti itu semata-mata pengundi muda, manakala pengundi fua dan pertengahan usia barangkali lebih tertarik kepada parti-parti lain yang sudah sedia kukuh nama dan jenamanya.
Dengan itu, tambahan lagi bergerak solo, ia memang sukar menjanjikan apa-apa kemenangan buat Muda dalam PRN yang akan disertainya nanti.
Cuma, dengan masuk bertanding di kerusi-kerusi kritikal yang berlaku pertembungan sengit antara PH/BN dengan PN, Muda sekadar mampu menyumbang kepada perpecahan undi semata-mata.
Tetapi, perpecahan undi itu belum tentu merugikan PH/BN serta belum tentu juga menguntungkan PN.
Yang pasti, Muda tidak mungkin beroleh sebarang keuntungan melalui penyertaan solonya itu.
Harus diakui, senario dan pilihan pengundi negara kita masih sukar dipisahkan daripada memilih dua blok utama – kerajaan atau pembangkang dan sama ada PH/BN atau PN.
Tambahan lagi, Muda hanya memutuskan bertanding beberapa kerusi di negeri terfentu saja pada PRN akan datang ini.
Gambaran daripadanya bermakna Muda tidak berhasrat menubuhkan kerajaan sendiri melalui penyertaannya dalam PRN kali ini.
Maka, siapa mahu mengundi mereka dan untuk apa pengundi memberi undi kepada Muda?
Nasib paling hampir yang dijangka menimpa Muda pada PRN enam negeri nanti ialah ia akan mengulangi malang Pejuang dan GTA yang hilang deposit semua kerusi ditandinginya lantaran bertanding solo pada PRU15 lalu.
– ShahbudinHusin 27/06/2023.

5

2

votes
Article Rating
Kongsikan artikel ini


UNTUK APA TENGKU ZAFRUL CUBA DILETAKKAN BERTANDING KERUSI DUN, ADAKAH UMNO MAHU REBUT KERUSI MENTERI BESAR SELANGOR?

Untuk PRN akan datang ini, khususnya dalam konteks Selangor, peranan yang sewajibnya mesti dimainkan oleh UMNO ialah membantu dalam memastikan kerajaan PH sedia ada yang ditambah dengan jenama kerajaan perpaduan, terus kekal mentadbir negeri itu.
Ini kerana PH memang sudah sedia memerintah Selangor dengan majoriti yang besar yang diraihnya pada PRU yang lalu.
DUN Selangor mempunyai 56 kerusi Dun dengan kedudukan terkini ialah PH memiliki 40 kerusi (PKR-19, DAP-15, AMANAH-6), BN (lima), BERSATU (empat), Parti Bangsa Malaysia (dua), manakala PAS, Pejuang dan WARISAN masing-masing satu kerusi serta seorang wakil rakyat Bebas.
Satu lagi kerusi iaitu DUN Batang Kali, diisytiharkan kosong setelah wakil rakyatnya tidak hadir ke persidangan Dun melebihi enam bulan.
Dengan kerajaan sedia ada dipastikan terus memerintah Selangor, maka UMNO bolehlah beroleh apa-apa jawatan, baik sebagai Exco, dalam GLC negeri dan sebagainya, selaras dengan kerjasama yang sedia wujud antara PH dengan BN di peringkat pusat.
Kalau pun UMNO mahu meminta tambahan kerusi daripada lima yang sedia dimilikinya, permintaan itu mestilah munasabah dan tidak sampai mahu merampas kerusi-kerusi yang sedia dipegang oleh PH.
Ini tidak, sudahlah dikhabarkan daripada lima dan PH sedia memberikan BN sehingga 10 kerusi, itu pun diberitakan masih dianggap tidak cukup lagi.
Ada laporan menyebut BN mahu diperuntukkan sebanyak 14 hingga 17 kerusi Dun diberikan kepada mereka.
Dikatakan bahawa hujah yang digunakan ialah ia untuk memperlihatkan parti dominasi Melayu tetap mempunyai peranan penting, selain kononnya jika UMNO tidak diberi banyak kerusi, kedudukan parti itu untuk terus memberi sokongan kepada Anwar Ibrahim selaku Perdana Menteri juga boleh terancam.
Tidak cukup dengan banyak kerusi yang dituntut, Menteri Pedagangan Antarabangsa dan Industri, Tengku Zafrul Tengku Abdul Aziz yang kalah pada PRU15 lalu di Parlimen Kuala Selangor, turut menjadi topik paling hangat dikatakan mahu diletakkan sebagai calon di peringkat Dun pula.
Beberapa kerusi diintai untuk diberikan kepada beliau, antaranya Kuang dan Sungai Kandis.
Soalnya, untuk apa Tengku Zafrul mahu dibawa bertanding di peringkat Dun?
Tidak cukup lagilah jawatan menteri dan senator yang dipegangnya sekarang?
Walaupun tempoh senatornya akan tamat pada Disember 2025 dan ketika itu nanti jawatan menterinya juga wajib dilepaskan, ia bukan alasan untuk memberinya peluang bertanding di peringkat Dun di Selangor.
Lebih tidak masuk akal jika UMNO beria-ia mahu Tengku Zafrul bertanding di Dun Sungai Kandis, kawasan yang kini diwakili PH dan Adunnya sekarang sedang menjawat jawatan Exco Kerajaan Negeri.
Kenapa UMNO mahu memilih kawasan yang selamat yang sudah sedia dimenangi oleh PH untuk diperuntukkan kepada Tengku Zafrul?
Sebagai menteri dan jika Tengku Zafrul benar-benar pemimpin yang hebat, kenapa UMNO tidak mempertaruhkannya untuk berlawan dengan pemimpin utama PN seperti Azmin Ali misalnya?
Kenapa mesti diberi kawasan yang selamat untuknya?
PH dan khususnya PKR, wajib mempertahankan mana-mana kerusi yang sedia dimilikinya dan tidak semudah itu menyerahkannya kepada kawan yang baru didampingi kerana jika itu berlaku, ia akan membunuh moral ahli-ahli parti di seluruh negara.
Paling waras dan munasabah sekali sebenarnya, Tengku Zafrul sebaiknya tidak bertanding dalam PRN kali ini dan beliau lebih wajar memainkan peranan untuk membantu kemenangan PH/BN, sambil selepas itu nanti menumpukan khidmatnya kepada rakyat tanpa jawatan dalam kerajaan dan memilih mana-mana kawasan Parlimen di Selangor yang ketika ini diwakili blok pembangkang untuk PH/BN merampasnya dalam PRU16 akan datang.
Yang pelik juga, dengan beria-ia mahu meletakkan Tengku Zafrul bertanding di Dun yang selamat, apakah UMNO ada niat terselindung mahu merebut jawatan Menteri Besar daripada PKR?
– ShahbudinHusin 28/06/2023.

4.5

4

votes
Article Rating
Kongsikan artikel ini


JANGAN PUJUK DAN JANGAN SIMPAN LAGI MUDA DALAM KERAJAAN PERPADUAN

Biarpun Muda sebenarnya telah membuat ketetapan untuk bertanding solo pada PRN akan datang ini dan sebab utama keputusan tersebut diambil adalah disebabkan permohonan mereka untuk menyertai PH tidak mendapat layanan yang sewajarnya, yang tidak kena dalam hal ini ialah masih ada yang cuba memujuk Syed Saddiq Syed Abdul Rahman agar mengubah pendirian mereka.
Lim Kit Siang, veteran DAP dan Setlausaha Politik Kanan kepada Perdana Menteri, Shamsul Iskandar Mohd Akin adalah antara yang terawal berbuat demikian.
Selain meminta Muda mempertimbangkan semula keputusan itu, mereka juga menyifatkan Muda agak tergesa-gesa dalam membuat ketetapan berkenaan.
Kata mereka lagi, Muda sepatutnya bersama dengan kerajaan perpaduan dalam PRN akan datang nanti dan bukan memilih bertanding solo.
Kalau dilihat tempoh masa Muda memohon menyertai PH dan tiada jawapan diberikan sehingga kini, keputusan mereka bertanding solo itu dalam PRN ini haruslah dihormati.
Tidak perlu dipujuk atau digesa lagi Muda mengubah pendiriannya.
Jika selama ini tidak sesiapa yang bersuara kepada PH agar segera membuat keputusan, sama ada menerima atau menolak permohonan Muda, kenapa setelah parti itu membuat ketetapan untuk bertanding solo, baru pujukan mahu disuarakan?
Biarkan saja Muda dengan ketetapan dan pendiriannya itu kerana PH selama ini pin terbukti keberatan untuk menerima parti itu sebagai ahli komponen PH.
Lagi pula, tiada apa yang PH perlu bimbangkan dengan Muda dalam PRN enam negeri akan datang nanti.
Lawan sebenar PH ialah PN dan tumpuan hendaklah diberikan ke arah bagaimana melawan naratif kempen yang dibawa oleh blok pembangkang itu.
Oleh kerana Muda hanya bertanding sejumlah kecil kerusi Dun di beberapa negeri tertentu, parti itu bukanlah ancaman kepada PH.
Malah PH juga tidak perlu bimbang dengan kemungkinan Muda mampu memecahkan undi dan memberi kelebihan kepada PN.
Sebagaimana ditulis dalam artikel sebelum ini, penyertaan solo Muda dalam PRN akan datang nanti tidak ubah seperti Pejuang yang juga bertanding solo pada PRU15 lalu.
Kalau Tun Mahathir Mohamad yang mengetuai Pejuang ketika itu pun tidak mampu menyumbang sebarang kemenangan, bahkan hilang deposit semua kerusi yang ditandinginya, apakah Syed Saddiq lebih hebat daripada bekas Perdana Menteri itu?
Mana-mana pemimpin PH selepas ini jangan buang masa lagi untuk memujuk dan merayu Muda mengubah keputusan yang telah mereka buat itu.
Biarkan saja kerana pendirian Muda itu dibuat setelah mereka tidak mendapat layanan yang sewajarnya daripada PH sendiri.
Dalam hal ini, tindakan Adam Adli, Ketua Pemuda PKR yang mendesak Muda memilih atau membuat pengumuman sama ada masih bersama kerajaan perpaduan atau blok pembangkang, bolehlah diberi sedikit pujian.
Tindakan beliau itu sekurang-kurangnya memperlihatkan jati dirinya dalam mempertahankan maruah PH.
Tetapi, tindakan yang lebih terpuji ialah jika Adam berani mendesak Anwar Ibrahim selaku Perdana Menteri dan Pengerusi PH agar tidak berlengah lagi mengeluarkan Muda daripada parti yang menyokong kerajaan perpaduan.
Keputusan Muda bertanding solo dan ingin menentang parti dalam kerajaan perpaduan sendiri dalam PRN ini dengan sendirinya bermakna mereka bukan lagi penyokong kerajaan perpaduan.
Nak tunggu dan simpan buat apa lagi?
– ShahbudinHusin 29/06/2023.

3

2

votes
Article Rating
Kongsikan artikel ini


CADANGAN ZAID IBRAHIM UNTUK MANIFESTO PH/BN KELANTAN

BN / PH manifesto for Kelantan should be more vigorous and gives hope to the voters.
1) Water woes will be settled in 12 months . Give details
2) Shorts will be permitted to Muslims and non Muslims ( hot weather and climate change )
3) Movies will be allowed ( spare the young from taking the girlfriends to Trengganu)
4) concerts ; musical traditional dances will be allowed
5) Ketum will be permitted for personal consumption
6) Oil money will be paid on regular basis and in transparent manner
7) Kota Bharu -Kuala Krai Highway will be completed in 12 months
This manifesto may not be enough to win but at least it offers some excitement and Ray of hope
Sumber – https://twitter.com/zaidibrahim/status/1674569814063591426?s=12

0

0

votes
Article Rating
Kongsikan artikel ini


PERSATUAN ANAK FELDA KECEWA

Sebuah pertubuhan bukan kerajaan mewakili peneroka Felda kecewa dengan keputusan kerajaan melantik bekas menteri dari Umno Ahmad Shabery Cheek sebagai pengerusi organisasi itu.
Penasihat Persatuan Anak Peneroka Felda Kebangsaan Mazlan Aliman berkata Felda yang ditubuhkan pada 1956 dan mempunyai 112,635 peneroka di 317 tanah rancangan, masih mengekalkan “orang luar” menjaga kepentingan warganya.
“Desakan berterusan agar cerdik pandai dan aktivis generasi baharu Felda diberi peluang dan kepercayaan menerajui Felda, seperti tidak dihargai,” katanya dalam kenyataan.
Rabu lalu, Felda mengumumkan pelantikan Shabery yang juga bekas menteri pertanian dan industri asas tani sebagai pengerusi Felda berkuat kuasa pada 1 Julai.
Shabery juga pernah memegang beberapa portfolio dalam kerajaan antara 2008 hingga 2018 termasuk menteri penerangan, menteri belia dan sukan dan menteri komunikasi dan multimedia.
Bekas Ahli Parlimen Kemaman itu menggantikan bekas menteri besar Terengganu Idris Jusoh, yang mengumumkan peletakan jawatan sebagai pengerusi Felda pada minggu lalu.
Idris berkata beliau menerima keputusan Pejabat Perdana Menteri yang mahu beliau melepaskan jawatan itu, setahun lebih awal daripada kontraknya.
Sumber –
https://www.freemalaysiatoday.com/category/bahasa/tempatan/2023/06/30/ngo-peneroka-kecewa-orang-luar-ketuai-felda/

0

0

votes
Article Rating
Kongsikan artikel ini


MANA SATU BETUL – KOMPAUN DIBAYAR ATAU KOMPAUN DIBATALKAN?

ISU kompaun yang dikenakan terhadap seorang peniaga wanita bukan Islam berpakaian kurang sopan di Kelantan telah selesai dan ia tidak sepatutnya dipanjangkan oleh mana-mana pihak, kata Menteri Pembangunan Kerajaan Tempatan, Nga Kor Ming hari ini.
Beliau berkata ini kerana kompaun berkenaan telah dibatalkan selepas satu sesi perbincangan diadakan antara Ketua Pengarah Jabatan Kerajaan Tempatan bersama Majlis Perbandaran Kota Bharu (MPKB).
 “Isu ini telahpun selesai dan saya harap kejadian sedemikian tidak akan berulang. Kita perlu menghormati Islam dan bukan Islam juga perlu dibela, itu semua dalam kerangka Perlembagaan Persekutuan,” katanya pada sidang media selepas mengadakan sesi lawatan kerja sekitar kawasan Fair Park di sini, hari ini.
Nga turut berkata bahawa tidak timbul isu campur tangan Kerajaan Persekutuan dalam urusan pentadiran kerajaan tempatan seperti didakwa sesetengah pihak.
“Saya cuma ingatkan kepada semua pihak berkuasa tempatan (PBT), apabila kita menguatkuasakan undang-undang, jangan terlalu ghairah. Sebaliknya, kita harus memahami intipati dan semangat Perlembagaan Persekutuan,” katanya.
Beritanya di sini –
https://www.themalaysianinsight.com/bahasa/s/450306
Pada 26 Jun lalu, seorang wanita bukan Islam dikompaun kerana berpakaian tidak sopan dengan berseluar pendek di tempat awam.
Sementara itu, pada 27 Jun lalu, bapa angkat kepada wanita bukan Islam yang dikompaun Majlis Perbandaran Kota Bharu (MPKB) kerana memakai seluar pendek berkata, beliau sudah membayar kompaun yang dikenakan itu.
“Saya sudah bayar kompaun yang dikenakan MPKB terhadap anak saya dan saya mohon isu ini tidak dipolitikkan,” kata See Yeap Seng, 51, ketika dihubungi, hari ini.
Menurutnya perkara itu sudah selesai dan dia membayar kompaun bernilai RM50 pagi tadi.
“Saya tidak mahu perbesarkan isu ini memandangkan saya sendiri sudah mendapat penjelasan dengan MPKB sendiri,” katanya lagi.
Laporannya di sini –
https://m.malaysiakini.com/news/670151
Persoalannya di sini, yang mana satu betul – kompaun telah dibayar atau dibatalkan?
Adakah kompaun dibatalkan meskipun bayaran sudah dibuat oleh bapa angkat wanita berkenaan?
Jika demikian, apa kata kerajaan negeri Pas Kelantan dalam

hal ini?
– ShahbudinHusin 01/07/2023.

5

1

vote
Article Rating
Kongsikan artikel ini


SELEPAS BUAT LAWATAN MENGEJUT KE KLIA, ANWAR JAMIN ISU MENTERI DAN IMIGRESEN AKAN DIBINCANG RABU INI

URUSAN dan pengoperasian Jabatan Kastam Diraja Malaysia (JKDM) dan Jabatan Imigresen (JIM) di Lapangan Terbang Antarabangsa Kuala Lumpur (KLIA) adalah terkawal, kata Perdana Menteri Anwar Ibrahim yang mengadakan lawatan mengejut ke pintu masuk utama negara itu, hari ini.
Dalam tinjauan itu bagi melihat sendiri keadaan petugas JKDM dan JIM susulan satu insiden yang melibatkan orang kenamaan di KLIA baru-baru ini, Anwar berkata terdapat beberapa permasalahan di kedua-dua jabatan itu, yang akan disusuli dengan siasatan bagi penambahbaikan dan tindakan wajar.
“Ada beberapa kerosakan Kastam yang harus kita perbaiki. Umumnya majoriti pekerja dan petugas Imigresen berjalan dengan baik.
“Cuma ada beberapa masalah, kita adakan siasatan untuk perbaiki atau kalau ada kesilapan, akan diambil tindakan wajar,” katanya.
Tanpa diringi menteri Kabinet atau orang kenamaan, Anwar mengadakan lawatan mengejut kira-kira 30 minit di KLIA itu, sebelum menyertai upacara keberangkatan pulang Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke tanah air, selepas menunaikan ibadah haji di Kompleks Bunga Raya, KLIA di Sepang.
Anwar berkata beliau akan meneliti langkah-langkah penambahbaikan yang telah diambil dan harus dilakukan.
“Setakat ini saya lihat memang Imigresen respons sangat baik dan positif. Yang kita harus kenal pasti ialah beberapa kelompok kecil yang masih tidak mampu bawa perubahan, termasuk berdepan dengan beberapa pertuduhan,” katanya.
Anwar berkata perbincangan awal berhubung JKDM dan JIM akan dilakukan dalam mesyuarat Kabinet Rabu ini.
Sebuah portal berita pada 29 Jun lepas melaporkan mengenai kekecohan di KLIA melibatkan orang kenamaan, dikatakan cuba ‘menyelamatkan’ seorang wanita warga China yang dinafikan kemasukan ke negara ini.
Kejadian itu turut tular di media sosial apabila orang kenamaan berkenaan dikatakan masuk ke ruang balai ketibaan itu, tanpa memohon pas keselamatan.
Ketua Pengarah Imigresen Ruslin Jusoh berkata pihaknya akan menjalankan siasatan menyeluruh mengenai insiden itu, merangkumi semua aspek berkaitan. – Bernama, 2 Julai, 2023.

5

2

votes
Article Rating
Kongsikan artikel ini


MULAI SEKARANG, SEELOKNYA SETIAP BULAN MESTI ADA MENTERI MENERJAH KLIA

Secara umumnya kita tentu boleh bersetuju dengan bekas Pengarah Bahagian Operasi Khas SPRM, Bahri Mohamad Zin yang mengecam Menteri Pelancongan, Seni dan Kebudayaan, Tiong King Sing atas tindakannya menerjah KLIA bagi melepaskan seorang pelancong China adalah suatu perbuatan salah iaitu menghalang penjawat awam dalam menjalankan tugas mereka.
Katanya, dakwaan menteri berkenaan tentang wujudnya amalan rasuah di kalangan kakitangan Imigresen di KLIA menimbulkan banyak syak wasangka di sebaliknya.
“Jika saya jadi pegawai imigresen tu saya akan warning menteri tu dua kali agar jangan ganggu kerja saya.
“Jika kali ketiga dia masih tidak dengar, saya akan tangkap dia atas kesalahan mengganggu tugas penjawat awam,” ujar beliau.
Sehubungan itu, Bahri menggesa agar Perdana Menteri, Anwar Ibrahim mengambil tindakan terhadap Tiong yang perbuatannya itu telah menjadi liabiliti kepada kerajaan.
Ya, daripada sudut itu memanglah ternampak ada kesalahan telah dilakukan oleh menteri berkenaan.
Cuba orang biasa yang melakukan demikian, senang-senang dah kena tangkap dan kemudian pastilah akan didakwa di mahkamah.
Pun begitu, di sudut yang lain, terjahan Tiong, walau atas apa alasan dan kecenderungan sekali pun, ada juga kesan baik daripadanya.
Daripada terjahan beliau yang menjadi kontroversi dan bualan dalam masyarakat itu, ia menyebabkan Anwar turut tergerak hati untuk melakukan lawatan mengejut ke KLIA juga.
Dalam lawatan mengejut Anwar itu, baru terdedah bahawa hanya satu mesin pengimbas kastam yang boleh beroperasi, manakala enam lagi mengalami kerosakan.
Bagaimana mesin pengimbas di sebuah lapangan terbang bertaraf antarabangsa hanya ada satu saja yang boleh digunakan?
Enam yang tidak boleh digunakan itu pula entah-entah sudah lama mengalami kerosakannya dan dibiarkan begitu saja tidak dibaiki.
Mujur Anwar buat lawatan mengejut yang didorong oleh terjahan mengejut Tiong ke KLIA, maka akhirnya terdedahlah enam mesin pengimbas kastam yang tidak berfungsi itu.
Kalau Tiong tidak menyerbu KLIA, sudah pasti Anwar pun tidak tergerak hati nak buat lawatan mengejut ke lapangan terbang itu dan tanpa lawatan mengejut Perdana Menteri, pastilah tidak terdedah adanya kerosakan enam mesin pengimbas kastam itu.
Susulannya, sebagai satu lagi tindakan mengejut, Timbalan Menteri Kewangan, Ahmad Maslan segera mengumumkan kerosakan enam mesin pengimbas yang rosak sudah entah berapa lama itu akan mula dibaiki hari ini.
Katanya, urusan pembaikan itu melibatkan kos lebih RM1 juta.
Tengok…boleh pula cepat membaiki dan meluluskan peruntukan untuk membaikinya?
Kenapa selama ini ia dibiarkan rosak dan sampai enam sekali rosak, tetapi tiada mana-mana pihak yang tercelik mata dan terbuka hati untuk membaikinya?
Maka, dalam kita marah-marah kepada Tiong, kita rakyat Malaysia sewajarnya juga mengucapkan terima kasih kepada beliau, walaupun terjahannya ke KLIA baru-baru ini menimbulkan pelbagai spekulasi dan kecaman berkaitan maksud dan tujuannya berbuat demikian.
Oleh kerana KLIA sebuah kompleks yang besar dan macam-macam jabatan serta agensi kerajaan beroperasi di situ, ditambah pelbagai perniagaan turut berjalan 24 jam tanpa henti, sudah pasti bersamanya juga timbul seribu satu macam masalah pada setiap hari.
Jika dengan terjahan Tiong telah menyebabkan kerosakan enam daripada tujuh mesin pengimbas kastam terdedah dan kemudian dapat segera dibaiki, ertinya untuk memastikan KLIA benar-benar sempurna segala kemudahannya sepanjang masa agar sesuai dengan kedudukannya bertaraf dunia, elok rasanya kalau tiap-tiap menteri melakukan terjahan yang sama pada setiap bulan atau dua minggu sekali ke lapangan terbang tersebut
Jika itu dapat dilakukan, bukan saja tiada lagi mesin yang rosak dan semua kemudahan jadi sempurna, bahkan “orang-orang yang rosak” barangkali juga tidak akan kelihatan lagi di KLIA.
Lagi pula, bersesuaian dengan kenyataan Menteri Pengangkutan, Anthony Loke bahawa setiap menteri memang diberikan pas khas untuk memasuki mana-mana ruang di KLIA pada bila-bila masa, walaupun tidak menaiki mana-mana penerbangan, makna kata, jika menteri membuat terjahan di KLIA, ia adalah sesuatu yang dibenarkan dan bukan suatu kesalahan.
Cuma, untuk melakukan terjahan itu, janganlah menteri-menteri guna alasan yang sama iaitu untuk melepaskan pelancong dari China juga. –
ShahbudinHusin 03/07/2023.

2.3

3

votes
Article Rating
Kongsikan artikel ini


PESANAN BUAT UMNO – LEBIH BAIK TAK DAPAT BANYAK KERUSI, ASALKAN MAMPU MENANG SEMUANYA

Apa yang tidak boleh dinafikan mengenai trend atau kecenderungan pengundi ketika ini ialah mereka ingin terus menolak UMNO, walaupun setelah parti itu bekerjasama dengan PH dalam membentuk kerajaan perpaduan.
Sebagaimana dalam PRU15 lalu di mana UMNO hanya menang 26 kerusi Parlimen berbanding 54 kerusi pada PRU14 pada tahun 2018 dan Zahid Hamidi sendiri selaku Presiden UMNO sekadar mampu menang dengan majoriti 348 undi di Bagan Datuk, itu pun lawannya ialah Shamsul Iskandar Mohd Akin dari Melaka, trend penolakan itu dilihat masih berterusan hingga kini.
Keberadaan UMNO dalam kerajaan, disusuli dengan kuatnya sentiman kaum dan agama yang dimainkan oleh blok pembangkang, diikuti pula penerimaan dingin sesetengah pimpinannya sendiri terhadap kerjasama dengan PH, khususnya DAP, ternampak kedudukan parti itu tidak menjadi lebih baik sekarang ini
Dalam PRN enam negeri yang akan berlangsung tidak lama ini, peluang UMNO memenangi lebih banyak kerusi dijangka akan terus menipis.
Berbanding PH, peluang UMNO untuk memenangi banyak kerusi dilihat jauh lebih sukar lagi.
Atas sebab itu, keghairahan UMNO meminta tambahan kerusi di beberapa negeri bukanlah langkah yang tepat sebenarnya.
Di Selangor, daripada lima kerusi yang sedia dipegangnya, UMNO dilaporkan mahu menuntut tambahan sehingga 14 atau 15 kerusi.
Selain ingin bertanding di kerusi yang dimenangi Bersatu dan Pas, ada laporan menyebut UMNO turut mahukan kerusi yang sedia dimenangi PH seperti Sungai Kandis dan Hulu Selangor untuk diberikan kepada mereka.
Laporan lain pula memberitahu, UMNO juga menuntut kerusi Gombak Setia yang kini dipegang Hilman Idham daripada Bersatu, walaupun sebenarnya kerusi itu adalah milik PH kerana ketika Hilman memenanginya pada 2018 dulu adalah atas tiket PH yang menggunakan simbol PKR.
Hilman adalah bekas Setiausaha Politik Azmin Ali yang meninggalkan PKR selepas Langkah Sheraton dan kemudian menyertai Bersatu.
Di Negeri Sembilan, walaupun BN ada 16 kerusi yang dimenanginya pada PRU15 berbanding PKR 6, Amanah 3 dan DAP 11, tetapi mereka dikatakan masih mahu tambahan satu kerusi lagi dan bertukar satu kerusi yang lain dengan PH.
Alasan yang diberikan ialah untuk membolehkan calon MCA bertanding dan ini sudah tentu terpaksa mengambil kerusi yang sedia dimenangi oleh DAP.
Dilaporkan kerusi yang diminta BN untuk diserahkan kepada MCA itu adalah Chennah yang sekarang dipegang oleh Anthony Loke, Setiausaha Agung DAP.
Kerusi yang UMNO dikatakan ingin bertukar pula ialah Kuala Klawang yang kini dipegang wakil Amanah dan tujuan berbuat demikian adalah bagi membolehkan Pengerusi UMNO Negeri Sembilan, Jalaluddin Alias yang disebut-sebut sebagai calon berpotensi untuk jawatan Menteri Besar, dapat bertanding dengan selesa.
Membandingkan Selangor dengan Negeri Sembilan, satu persamaan sifat UMNO ialah “ketamakan tak bertepi” yang dimilikinya di mana di negeri yang mereka ada sedikit kerusi, tambahan kerusi yang diminta agak keterlaluan, manakala di negeri yang mereka sudah sedia ada banyak kerusi, mereka minta lagi tambahan dan pertukaran.
Kalau dengan meminta tambahan di Selangor atas alasan kerusi yang sedia dimenangi adalah sedikit, kenapa di Negeri Sembilan di mana UMNO memiliki lebih banyak kerusi berbanding komponen PH, mereka tidak mahu pula bersikap pemurah dengan memberi satu dua kerusi kepada PKR dan Amanah?
Dengan bersikap demikian, apakah UMNO boleh dianggap kawan yang baik?
Di Kedah dan Terengganu juga dilaporkan berlaku kekecamukan mengenai pembahagian kerusi antara PH dengan BN dengan antaranya tuntutan bertindih dan menuntut kerusi yang memang sedia dimenangi PKR atas alasan keseimbangan.
Hakikatnya, jika UMNO sedar dan benar-benar merasai denyut nadi rakyat yang tidak memihak kepada mereka ketika ini, meminta tambahan kerusi dalam PRN ini adalah umpama langkah “bunuh diri”.
Lebih baik UMNO bertanding sedikit atau hanya di kerusi-kerusi sedia dimenanginya saja, tetapi masih mampu menang sebahagian besar daripadanya, berbanding bertanding lebih banyak kerusi, namun akhirnya kalah semuanya.
Walaupun Anwar Ibrahim dan parti-parti dalam PH sepatutnya boleh berkeras enggan menyerahkan mana-mana kerusi yang sedia dimiliki kepada UMNO dengan hujah status quo tidak patut berubah serta kemungkinan kalah pula lebih tinggi, tentunya jauh lebih terpuji jika UMNO mendahului sedar diri tentang realiti wajah mereka sendiri.
– ShahbudinHusin 03/07/2023.

5

2

votes
Article Rating
Kongsikan artikel ini


“DAKWAAN MAHATHIR TENTANG PERLEMBAGAAN ADALAH FITNAH”

Pengamal undang-undang berpandangan bekas perdana menteri Dr Mahathir Mohamad telah salah faham apabila mendakwa mempromosikan negara berbilang bangsa bertentangan dengan Perlembagaan Persekutuan.
Peguam perlembagaan Bastian Pius Vendargon berkata dakwaan Mahathir adalah tidak betul kerana Perkara 8 perlembagaan menyatakan bahawa semua orang adalah sama di sisi undang-undang dan berhak mendapat perlindungan.
Beliau juga berkata perlembagaan tidak bertujuan untuk “menekankan kemelayuan Malaysia” di kalangan masyarakat pelbagai etnik, walaupun mengiktiraf hak Melayu dan Islam.
“Hanya kerana ia tidak menyatakan mana-mana dalam Perlembagaan Persekutuan bahawa Malaysia adalah masyarakat berbilang etnik, tidak bermakna ia tidak,” kata Vendargon.
Semalam, Mahathir di Twitter mendakwa usaha mempromosi negara berbilang kaum bertentangan dengan Perlembagaan kerana Malaysia tidak pernah digambarkan sebagai negara berbilang kaum dalam Perlembagaan.
Beliau mendakwa Perlembagaan “menekankan kemelayuan Malaysia”.
Vendargon berkata prinsip asas demokrasi berparlimen – iaitu pengasingan kuasa antara eksekutif, badan perundangan dan badan kehakiman – tidak dinyatakan dalam perlembagaan.
“Namun telah berulang kali diperkatakan dalam keputusan Mahkamah Persekutuan bahawa apabila menganalisis Perlembagaan Persekutuan, adalah jelas bahawa pengasingan kuasa adalah sebahagian daripada perlembagaan model Westminster Malaysia,” katanya kepada FMT.
Beliau berkata keistimewaan bukan hanya diberikan kepada orang Melayu tetapi juga kepada kumpulan masyarakat tertentu iaitu Bumiputera, anak negeri Sabah dan Sarawak serta orang asli di Semenanjung Malaysia.
Menurutnya, mengambil kira perkara itu Perlembagaan Persekutuan sebenarnya mengiktiraf setiap rakyat Malaysia dan telah memberikan mereka semua hak yang berbeza.
Philip Koh, seorang profesor adjung di Universiti Malaya, menyifatkan tafsiran Mahathir terhadap perlembagaan sebagai “fitnah”.
Beliau menjelaskan perlembagaan menggalakkan demokrasi yang kondusif untuk membina sebuah negara berbilang kaum, sambil mengiktiraf peranan Islam dan hak orang Melayu.
“Bagaimanapun, pengiktirafan perlembagaan ini tidak menafikan hakikat bahawa, secara keseluruhannya, Perlembagaan Persekutuan bertujuan untuk melindungi demokrasi liberal (landskap politik).
“Bagi mengatakan bahawa menggalakkan etnik berbilang kaum bercanggah dengan perlembagaan adalah satu penipuan kepada mana-mana pendekatan tafsiran (kepada perlembagaan).
“Suruhanjaya Reid dan Cobbold, latar belakang Merdeka dan pembentukan Malaysia, semuanya mengesahkan bahawa kita adalah demokrasi liberal dan bukan autokrasi berasaskan kaum,” katanya.
Koh berkata mereka yang menyokong salah tafsir perlembagaan itu boleh menimbulkan keresahan di kalangan rakyat dan memudaratkan kesejahteraan negara.
Sumber –
https://www.freemalaysiatoday.com/category/bahasa/tempatan/2023/07/04/dakwaan-dr-m-berkait-perlembagaan-persekutuan-fitnah-kata-pengamal-undang-undang/

5

1

vote
Article Rating
Kongsikan artikel ini


TUN MAHATHIR SENGAJA MAHU PN KALAH PRN?

Beberapa tulisan Tun Mahathir Mohamad kebelakangan ini, jika diteliti dengan jelas membawa maksud mengajak orang Melayu memusuhi orang bukan Melayu, selain melakukan serangan kepada DAP yang disokong oleh 90 peratus pengundi bukan Melayu dengan dakwaan mahu menguasai negara ini.
Kalau diperhatikan pula, tulisan yang menggambarkan pendirian terbarunya sejak hilang deposit dan sejak Anwar Ibrahim menjadi Perdana Menteri sekarang ini begitu jauh berbeza dengan pendirian ketika beliau menjadi Perdana Menteri selama 22 tahun dan kemudian ketika menjadi Perdana Menteri selama 22 bulan lagi melalui sokongan PH pada 2018-2020 yang lalu.
Sebagaimana poket yang berubah boleh menjadikan manusia berubah, hilang kuasa, hilang deposit dan sakit hati kepada musuh yang kini menjadi Perdana Menteri, rupa-rupanya turut mengubah hampir sebahagian besar pendirian Tun Mahathir antara dahulu dan sekarang.
Jika dulu beliau benar-benar dilihat sebagai pemimpin berjiwa Malaysia dengan tiada masalah langsung terhadap kemajmukan kaum di negara ini sambil sering mengajak perpaduan antara kaum, kini semuanya sudah berubah.
Pernah menerima sokongan DAP untuk menjadi Perdana Menteri buat kali kedua, kemudian tanpa segan memuji DAP lebih baik daripada MCA kerana bermesyuarat dalam bahasa Melayu serta menyanyikan lagu kebangsaan, kini tuduhan beliau ialah DAP dan kaum pendatang kononnya mahu menguasai negara ini, ingin Malaysia menjadi negara berbagai kaum dan agama rasmi Islam diganti dengan negara sekular – negara yang tidak ada agama rasmi.
Orang Melayu yang tertutup dan terhad pergaulannya barangkali akan mudah terpengaruh serta seronok dengan tulisan Tun Mahathir yang seiring dengan perjuangan Proklamasi Orang Melayu yang kini dilaung-laungkannya itu, tetapi orang Melayu yang terbuka, malah anak-anaknya sendiri yang menjalin perniagaan dengan orang bukan Melayu untuk menjadi kaya, boleh jadi secara diam-diam turut ragu-ragu dengan keikhlasan beliau.
Soalan paling mudah ialah kenapa hanya baru sekarang beliau ternampak cukup prihatin tentang nasib dan kedudukan orang Melayu di negara ini?
Ketika berkuasa selama 22 tahun dan campur lagi 22 bulan, kenapa tidak berbuat sesuatu yang konkrit mengenai nasib orang Melayu melalui kuasa sebagai Perdana Menteri yang ada dalam tangannya?
Kenapa ketika berkuasa asyik-asyik melabel Melayu sebagai malas dan seumpamanya?
Di sebalik menjadikan DAP sebagai sasarannya dan menunjukkan kecenderungan bermusuh dengan bukan Melayu, Tun Mahathir dalam waktu yang sama mengumumkan keinginan untuk bekerjasama dan membantu PN dalam PRN enam negeri yang akan datang ini.
Setelah mengumumkan kesediaan bekerjasama dengan Mahiaddin Md Yasin dan ia kemudian disambut positif oleh Pengerusi PN itu, Tun Mahathir baru-baru ini berkata, kedua-dua mereka akan bertemu selepas Aidil Adha nanti.
Dalam hal ini, ada kemungkinan minggu ini atau minggu depan mereka akan bertemu.
PN dalam PRN akan datang ini, selain ingin mengekalkan penguasaan di Kelantan, Terengganu dan Kedah, juga bercita-cita besar untuk menawan Selangor, Pulau Pinang dan Negeri Sembilan.
Bermusuh dengan bukan Melayu mungkin tidak menjejaskan peluang PN di Kelantan, Terengganu dan Kedah, tetapi bagaimana dengan Selangor, Pulau Pinang dan Negeri Sembilan yang banyak dapat kerusi-kerusi campuran?
Bagaimana pengundi bukan Melayu mahu menyokong PN yang disokong oleh Tun Mahathir yang jelas bermusuh dengan mereka?
Tidakkah dengan PN menerima sokongan daripada Tun Mahathir akan menjadikan pengundi bukan Melayu lebih menjauhi gabungan tersebut?
Tidakkah juga serangan dan api permusuhan yang dimarakkan oleh Tun Mahathir akan menjadikan pengundi bukan Melayu lebih kuat mendakap DAP dan tidak sama sekali menyokong Gerakan, satu-satunya komponen dalam PN untuk segmen pengundi bukan Melayu?
Ataukah Tun Mahathir memang sengaja bersikap lebih rasis dan bermusuh dengan bukan Melayu, sambil menyokong PN kerana tidak mahu PN menang di Selangor, Pulau Pinang dan Negeri Sembilan disebabkan masih ada dendam tersemat dalam hati kecilnya terhadap Mahiaddin yang pernah menjatuhkannya sebagai Perdana Menteri melalui Langkah Sheraton dan kemudian memecatnya daripada Bersatu sebelum ini?
– ShahbudinHusin 04/07/2023.

5

4

votes
Article Rating
Kongsikan artikel ini


“SELAMA 23 TAHUN JADI PM, MAHATHIR SENDIRI TAK PERNAH PERTIKAI STATUS BERBILANG BANGSA MALAYSIA”

Kenyataan bekas perdana menteri Dr Mahathir Mohamad yang mendakwa mempromosikan negara berbilang bangsa bertentangan dengan Perlembagaan Persekutuan adalah tidak berasas dari segi undang-undang, kata Timbalan Menteri di Jabatan Perdana Menteri Ramkarpal Singh.
Timbalan menteri yang bertanggungjawab terhadap Undang-undang dan Reformasi Institusi itu berkata, Dr Mahathir yang menjadi perdana menteri selama 23 tahun tidak pernah mempertikaikan status Malaysia sebagai sebuah negara berbilang bangsa dan kaum dalam tempoh tersebut, malah telah mengiktiraf perkara berkenaan.
“Tambahan pula, sebagai seorang bekas perdana menteri selama lebih dua dekad, sudah tentunya Dr Mahathir Mohamad telah mempunyai akses kepada nasihat guaman melalui peguam negara, dan oleh yang demikian sedar akan kedudukan undang-undang berkenaan perkara ini.
“Sebagai seorang negarawan yang berpengalaman, Dr Mahathir Mohamad sepatutnya sedar akan betapa pentingnya frasa ‘
unity in diversity should be our strength and not our shame
’ (perpaduan dalam kepelbagaian harus menjadi kekuatan kita dan bukan keaiban kita) di Malaysia seperti mana dinyatakan oleh Hakim Mahkamah Persekutuan Zainun Ali di dalam kes Indira Gandhi dan mengambil iktibar daripada frasa tersebut,” katanya dalam satu kenyataan hari ini.
Mengenai dakwaan Dr Mahathir terdapat desakan Malaysia tidak lagi dikenali sebagai negara Islam, Ramkarpal berkata kedudukan agama Islam di Malaysia sebagai agama rasmi Persekutuan tidak pernah dipertikaikan seperti yang termaktub di dalam Perkara 3 Perlembagaan Persekutuan.
Malah katanya Mahkamah Persekutuan dalam kes Dhinesh Tanaphll lawan Lembaga Pencegahan Jenayah & Ors pada 2022 telah menyatakan bahawa Perkara 3 Perlembagaan Persekutuan berhubung agama merupakan sebahagian daripada struktur asas Perlembagaan Persekutuan yang tidak boleh dipinda oleh Parlimen melalui pindaan Perlembagaan Persekutuan.
Beliau berkata sebarang pindaan sedemikian yang mempunyai kesan mengubah struktur asas perlembagaan negara adalah tidak berperlembagaan.
“Perkara 3 Perlembagaan Persekutuan turut memperuntukkan bahawa agama selain agama Islam juga boleh diamalkan dengan aman dan damai di mana-mana bahagian Persekutuan. Ini bermakna, kewujudan Perkara 3 Perlembagaan Persekutuan membuktikan bahawa Malaysia adalah merupakan sebuah negara yang terdiri daripada pelbagai kaum, budaya dan agama,” katanya.
Selain itu, Ramkarpal berkata Perkara 8 Perlembagaan Persekutuan melarang sebarang diskriminasi terhadap mana-mana warganegara semata-mata atas alasan agama, ras, keturunan, tempat lahir atau jantina; dan Perkara 11 turut memberikan seorang hak untuk menganuti dan mengamalkan agamanya.
“Kesemua peruntukan Perlembagaan Persekutuan di atas, setelah dibaca bersama, mencerminkan pengiktirafan bahawa Malaysia merupakan satu negara yang berbilang kaum, budaya dan agama,” katanya.
Sumber – Bernama, 5 Julai 2023.

5

1

vote
Article Rating
Kongsikan artikel ini


AMIRUDDIN KEKAL MB, PH/BN DIJANGKA MENANG SELESA DI SELANGOR

Di sebalik keghairahan PN yang bercita-cita besar mahu menawan Selangor pada PRN 12 Ogos ini, Menteri Besar, Amirudin Shari kelihatan kekal tenang dan langsung tidak gelabah menghadapinya.
Di wajahnya sedikit pun tidak terlihat garis-garis risau atau bimbang negeri yang berjaya ditawan PKR sejak 2008 itu akan jatuh ke tangan pihak lawan.
Dalam pertemuan selama lebih dua jam dengan beliau bersama beberapa penulis yang turut disertai Dahlan Maamor (Penasihat Media Selangor), Mohd Sayuti Omar, Shahbudin Embun dan Hayazi Hashim atau Tok Usin Ceroi, Amiruddin sentiasa tampak ceria, selalu tersenyum dan sesekali ketawa apabilabercerita mengenai keadaan negeri Selangor.
Mendengar beliau bercakap seolah-olah semua data, maklumat, perkembangan dan nama-nama orang penting di akar umbi di Selangor sudah tersemat erat dalam kepalanya.
Dalam pertemuan tersebut, beliau bercerita hampir semua perkara berkaitan Selangor – politik, pembangunan, program untuk rakyat, masa depannya, hubungan dengan Istana, Azmin Ali, PRN, calon-calon PH dan macam-macam lagi.
Malah, semua soalan yang kami tanyakan dijawabnya dengan tenang, yakin dan tanpa ragu-ragu.
Amiruddin turut memberitahu, beliau memantau setiap tiga bulan laporan berkenaan kecenderungan pengundi di Selangor.
Sehubungan itu, beliau penuh yakin PH/BN mampu memenangi PRN pada 12 Ogos depan ini.
“Insha Allah kita masih mampu menang dan akan terus mentadbir Selangor selepas 12 Ogos ini.
“Bahkan tidak keterlaluan untuk saya sebut bahawa kemenangan dua pertiga masih relevan untuk dicapai.
“Kita boleh menang antara 38 atau 39 kerusi Dun,” katanya dengan yakin.
Menurut Pengerusi PH Selangor itu lagi, yang melegakannya ialah kerana tiada isu kemarahan rakyat atau pengundi kepada kerajaan negeri sebagaimana yang menjadi bualan telah berlaku di negeri-negeri tertentu yang lain.
Tahap puas hati mereka, tambahnya, sentiasa memuaskan dan melebihi kadar kemarahan yang jika ada pun hanya rasa marah kecil-kecilan yang timbul sekejap-sekejap di sana sini.
Ini kerana kata beliau, sepanjang menerajui Selangor, keutamaannya ialah untuk mewujudkan kestabilan dan memberi kemakmuran kepada rakyat negeri itu.
Dengan kadar KDNK yang meningkat kepada 25.5% pada 2022, daripada 24.8% pada tahun sebelumnya, di samping sambutan terhadap program Jelajah Ehsan Rakyat yang diperkenalkannya untuk membantu rakyat mengimbangi kos sara hidup, Amirudin yakin rakyat Selangor secara umumnya tiada masalah dengan kerajaan sedia ada.
Tambahan lagi, bila timbul ura-ura kenaikan tarif air baru-baru ini, tindakan pantas beliau yang menegaskan, tiada keputusan di peringkat kerajaan negeri untuk berbuat demikian, ini secara tidak langsung menyerlahkan lagi ciri-ciri prihatin rakyat dalam wajah kepimpinannya.
Ditanya tentang dirinya sama ada bertanding atau tidak, sekali lagi Amiruddin dengan pantas dan penuh yakin memberi jawapan – saya bertanding.
Dengan jawapan tersebut, bermakna tiada isu lagi siapa calon Menteri Besar yang akan dinamakan mewakili PH/BN selepas ini.
Bersama rekod cemerlang sepanjang mentadbir Selangor, negeri stabil dan makmur, ekonomi tumbuh lebih baik, rakyat sentiasa puas hati dan tiada isu-isu lain melibatkan dirinya, parti atau kerajaan, mengekakan lagi Amiruddin adalah langkah awal paling tepat sekali.
Ia bukan saja mematikan politiking dalaman atau perbalahan yang cuba diwujudkan oleh pihak-pihak tertentu, bahkan pasti menjadikan pengundi tiada keraguan lagi untuk membuat keputusan.
Dalam erti kata lain, memberi peluang lagi kepada PH/BN sebagai kerajaan negeri selepas 12 Ogos nanti dengan calon Menteri Besarnya adalah Amiruddin, ia bermakna mengekalkan kestabilan, kemakmuran serta jaminan pertumbuhan ekonomi yang lebih baik untuk masa depan Selangor.
– ShahbudinHusin 06/07/2023.

4.8

4

votes
Article Rating
Kongsikan artikel ini


MAHATHIR/MUHYIDDIN BERSEKONGKOL HANYA UNTUK JAGA HARTA MEREKA – ANWAR

Perdana Menteri Anwar Ibrahim mendakwa kerjasama antara Muhyiddin Yassin dan Dr Mahathir Mohamad sudah dijangkakan untuk menjaga kepentingan masing-masing termasuk harta mereka.
Perdana Menteri berkata ia berbeza dengan kerajaan perpaduan pimpinannya yang berusaha dan bertanggungjawab untuk menyelamatkan negara dan rakyat.
“Itu bukan perkara baharu. Kita tahu kelompok itu tetap akan bersekongkol untuk pertahankan cara dan harta mereka.
“Kita bertanggungjawab untuk selamatkan negara dan rakyat,” katanya kepada media selepas merasmikan persidangan Kesejahteraan Sosial Antarabangsa.
Beliau mengulas pertemuan dua bekas perdana menteri itu dua hari lalu, tiga tahun selepas kedua-duanya “bersengketa” angkara Langkah Sheraton yang menjatuhkan Mahathir dari kedudukannya.
Mahathir dan Muhyiddin bersetuju untuk saling mengukuhkan perpaduan orang Melayu serta meningkatkan sokongan kepada Perikatan Nasional (PN) pada PRN 12 Ogos depan.
Sementara itu, Anwar berkata beliau menyambut baik komitmen Presiden MCA Wee Ka Siong dan Presiden MIC SA Vigneswaran untuk kekal setia mempertahankan kerajaan perpaduan walaupun parti mereka tidak bertanding pada PRN.
“Kedua-duanya ada menghubungi saya dan menyatakan peringkat ini mereka tak akan menyertai (PRN) dan beri sokongan, saya fikir ini dalam ruang kuasa BN (Barisan Nasional).
“Tetapi saya ucap terima kasih di atas kesetiaan mereka membantu dan masih mempertahankan kerajaan perpaduan,” katanya.
Semalam, MCA dan MIC mengumumkan tidak akan bertanding PRN di Selangor, Negeri Sembilan, Pulau Pinang, Kedah, Terengganu dan Kelantan untuk memfokuskan kepada proses pengukuhan parti.
Sumber –
https://www.freemalaysiatoday.com/category/bahasa/tempatan/2023/07/06/dr-m-muhyiddin-bersekongkol-untuk-jaga-harta-mereka-kata-pm/

2

1

vote
Article Rating
Kongsikan artikel ini


PRN DAN TANDA2 BAHAYANYA KEPADA UMNO

Apabila Zahid Hamidi tampil membuat gesaan kepada penyokong Najib Razak agar menyokong calon-calon yang mewakili kerajaan perpaduan pada PRN akan datang ini, ia secara tidak langsung memberi gambaran memang wujud kecenderungan golongan terbabit untuk tidak memberi sokongan.
Dikatakan kecenderungan itu kian berkembangan berikutan mereka kecewa kerana UMNO dilihat tidak serius memperjuangkan pembebasan Najib.
Dalam hal ini, Zahid Hamidi, tiada sebab untuk segelintir pihak berfikiran bahawa tiada usaha-usaha dilakukan oleh UMNO untuk membela bekas Perdana Menteri itu.
Sambil menekankan soal perundangan dan pilihan raya mesti diasingkan, Zahid Hamidi mengingatkan, Najib sendiri mahu sokongan diberikan kepada kerajaan sekarang.
“Najib sendiri melalui anak-anak beliau menyatakan bahawa dukungan mesti diberikan kepada kerajaan perpaduan sekarang ini.
“Najib meminta bukan sahaja penyokong beliau tetapi juga rakyat supaya mendukung kerajaan perpaduan ini,” tambahnya lagi.
Sekiranya kecenderungan penyokong Najib yang dikatakan tidak mahu memberi sokongan itu gagal ditangani dengan sebaiknya, ini adalah petanda bahaya kedua kepada UMNO dalam menghadapi PRN pada 12 Ogos depan.
Sebelum ini, MCA dan MIC telah bersatu hati memberi petanda bahaya pertama kepada UMNO apabila sama-sama sependirian tidak mahu menyertai atau meletakkan calon pada PRN enam negeri akan datang ini.
Walaupun dilaporkan masih sedia membantu BN, MCA dan MIC sebaliknya menegaskan, keputusan itu diambil kerana mereka ingin fokus menghadapi PRU16 akan datang.
Hakikatnya, di sebalik MCA dan MIC dilaporkan memberi jaminan untuk tetap membantu calon-calon kerajaan perpaduan yang bertanding, tetapi tentulah jaminannya itu terlalu longgar untuk diyakini kerana tiada calon mereka yang turut bertanding.
Siapa nak marah jika mereka tidak turun berkempen atau jika turun pun, sekadar jalan-jalan cari makan saja?
Dengan tidak meletakkan calon dalam PRN ini, yang ternampak ialah MCA dan MIC mahu meletakkan beban kekalahan PRN ini kepada UMNO secara sendirian untuk menanggungnya.
Mungkin kerana sudah menyedari, kalau bertanding pun akan kalah, termasuk majoriti calon-calon UMNO juga dipercayai akan turut kalah, maka dengan tidak menyertai PRN akan membebaskan MCA dan MIC daripada turut sama terpalit dengan kekalahan itu.
Di waktu yang sama, selain sentimen rakyat kepada UMNO didapati masih dingin, terdapat kelompok dalam UMNO sendiri yang dikesan turut enggan berjuang dengan bersungguh-sungguh bagi memenangkan parti.
Mereka ingin menjadikan PRN ini sebagai hukuman kepada Presiden UMNO, Zahid Hamidi yang bertindak memecat dan menggantung keahlian sejumlah pemimpin yang dipercayai boleh menggugat kedudukannya pada pemilihan UMNO yang lalu.
Kalau dibiarkan dan ia berkembang, perkara ini akan menjadi petanda bahaya ketiga kepada UMNO dalam PRN nanti.
Dalam erti kata lain, selain PRN nanti merupakan referendum tidak rasmi kepada Anwar Ibrahim selaku Perdana Menteri, ia juga merupakan “titian silatul mustakim” kepada kedudukan Zahid Hamidi.
Jika keputusan buruk diterima UMNO pada PRN nanti, Zahid Hamidi pasti akan menerima tekanan lebih kuat, baik atas kedudukannya sebagai Presiden UMNO atau sebagai Timbalan Perdana Menteri dalam kerajaan yang diterajui Anwar yang dilihat berdegar-degar melawan rasuah, tapi timbalannya sendiri masih berulang alik ke mahkamah.
Yang nyata, PRN ini akan menjadi penentuan sama ada keberadaan Zahid Hamjdi diterima oleh pengundi atau sebaliknya.
Melihatkan sentimen di lapangan ketika ini, UMNO benar-benar dilihat dalam bahaya dan sungguh kritikal untuk memenangi kerusi yang munasabah.
Daripada 245 kerusi yang dipertandingkan dalam PRN nanti, BN dilaporkan akan bertanding sekitar 110 kerusi atau 45 peratus daripadanya, soalnya – dengan pukulan demi pukulan datang menimpa ini, berapa kerusikah mampu dimenangi UMNO? –
ShahbudinHusin 07/07/2023.

5

1

vote
Article Rating
Kongsikan artikel ini